Zelensky gesa Rusia tamatkan pencerobohan,PBB anggar 10 juta penduduk Ukraine jadi pelarian

UKRAINE, 21 Mac - Presiden Ukraine, Volodymyr Zelensky berulang kali merayu untuk keamanan, menggesa Rusia untuk menerima rundingan 'bermakna' untuk menamatkan pencerobohan.Namun rundingan yang telah diadakan sebelum ini tidak menunjukkan perkembangan ketara untuk mencapai genjatan senjata.Menurut Pesuruhjaya Tinggi agensi pelarian Pertubuhan Bangsa-Bangsa Bersatu (PBB), Filippo Grandi konflik Rusia-Ukraine telah memaksa 10 juta penduduk meninggalkan kediaman mereka.

Menurut data PBB, hampir 3.4 juta pelarian meninggalkan Ukraine sejak perang tercetus pada 24 Februari lepas. Lebih 2 juta diterima oleh negara jiran Poland, hampir 530,000 oleh Romania dan lebih 362,000 oleh Moldova.Kira-kira 6.5 juta dianggarkan menjadi pelarian domestik di negara itu. Perang itu telah meragut nyawa sekurang-kurangnya 847 orang awam dan menyebabkan kira-kira 1,400 cedera di Ukraine.Angka sebenar mungkin lebih tinggi kerana keadaan di lapangan menyukarkan pengesahan. -AFP


Feri karam dilanggar kapal kargo,enam penumpang maut, usaha mencari diteruskan

NARAYANGANJ, 21 Mac - Pasukan penyelamat menemukan enam mayat selepas sebuah kapal kargo melanggar sebuah feri di sungai berhampiran ibu negara Bangladesh.Kemalangan itu berlaku di Sungai Shitalakshya, daerah Narayanganj di tenggara Dhaka.Pengerusi Pihak Berkuasa Pengangkutan Air Dalam Negeri Bangladesh (BIWTA), Golam Sadeq mengesyaki bahawa terdapat 15 hingga 20 lagi penumpang mungkin terperangkap dalam feri yang tenggelam itu.

Inspektor polis, Aslam Mia memberitahu, feri tersebut dipercayai membawa 60 penumpang, dengan 22 daripadanya telah berenang ke darat.Anggota pasukan pengawal pantai dan penyelam turut membantu usaha menyelamat.Kemalangan feri adalah perkara biasa di Bangladesh dimana kebanyakannya akibat navigasi yang lemah dan kurangnya penguatkuasaaan undang-undang trafik.Sebuah feri karam di Dhaka Jun lalu selepas berlanggar dengan kapal lain, mengorbankan sekurang-kurangnya 32 orang. - AFP


Enam maut,10 cedera kereta dipandu laju langgar penonton karnival

BELGIUM, 21 Mac - Sebuah kereta yang dipandu laju melanggar penonton karnival di sebuah bandar kecil di selatan Belgium mengakibatkan enam orang terbunuh dan 10 yang lain cedera.Puluhan lagi mengalami kecederaan ringan.

Pihak berkuasa berkata, siasatan awal mendapati ia bukanlah serangan pengganas. Dua penduduk tempatan berumur 30an ditahan di tempat kejadian.

Penonton mula berkumpul sejak awal pagi bagi menyaksikan karnival tradisi yang diadakan semula setelah dibatalkan selama dua tahun akibat COVID-19.

Datuk Bandar, Jaques Gobert berkata, hari yang sepatutnya menjadi sambutan penuh meriah bertukar menjadi malapetaka negara.Pemandu dan individu kedua ditahan selepas kereta yang dipandu terhenti beberapa ratus meter kemudian. - AFP


Tembakan di pameran kereta, seorang maut, 24 cedera

ARKANSAS, 21 Mac - Sekurang-kurangnya seorang maut dan 24 lagi cedera termasuk seorang kanak-kanak dalam kejadian tembakan di luar satu pameran kereta di Arkansas, Amerika Syarikat.Polis Negeri Arkansas berkata, seorang individu telah ditahan dan masih mencari seorang lagi yang mungkin telah membuat tembakan ke arah orang ramai pada petang Sabtu itu.Polis bergegas ke tempat kejadian setelah menerima laporan terdapat tembakan senjata api di sebuah pusat perniagaan dengan pameran kereta sedang berlangsung.

Pameran kereta merupakan sebahagian daripada acara komuniti yang diadakan pada setiap musim luruh untuk mengumpul dana biasiswa dan bekalan sekolah.Penganjur pameran kereta, Wallace McGehee merakamkan ucapan takziah kepada keluarga mangsa dan komuniti.McGehee mengatakan, ianya merupakan suatu tragedi. Pameran itu telah 16 tahun diadakan tanpa sebarang kejadian buruk. -AFP


Dua maut, 26 lagi hilang setelah bot karam di luar pantai Indonesia

MEDAN, 20 Mac- Sekurang-kurangnya dua maut, manakala 26 lagi hilang selepas sebuah kapal membawa puluhan pendatang tanpa izin karam di luar pantai Indonesia.Menurut seorang pegawai berkenaan, bot nelayan itu membawa 89 penumpang ketika ia berlepas ke Malaysia dan mengalami kebocoran sejurus berlepas, sebelum dilanda ombak kuat dan tenggelam.Seorang lelaki dan seorang wanita ditemui mati, manakala 61 yang lain diselamatkan dan segera dibawa ke hospital untuk rawatan."Kami sudah mengerahkan anggota untuk mencari 26 mangsa yang hilang, namun usaha tidak membuahkan hasil setakat ini," kata ketua pasukan mencari dan menyelamat tempatan, Ady Pandawa.

(Warga Indonesia yang mencari kerja secara haram di negara jiran Malaysia sering berdepan risiko ketika merentasi laut berbahaya -FOTO AFP)

Beliau berkata, kebanyakan penumpang di atas bot terbabit berasal dari Indonesia dan mereka dalam perjalanan mencari kerja di Malaysia tanpa dokumentasi sah."Kami mengesyaki jumlah penumpang melebihi kapasiti bot, jadi apabila kapal itu dipukul ombak kuat, ia serta-merta tenggelam," katanya.Warga Indonesia yang mencari kerja secara haram di negara jiran Malaysia sering berdepan risiko ketika merentasi laut berbahaya.Pada Januari lalu, enam wanita Indonesia lemas di pantai Malaysia selepas bot mereka karam semasa cubaan memasuki negara itu secara tidak sah.Sebulan sebelum itu, 21 pendatang Indonesia turut maut selepas bot mereka karam. -AFP


Australia sekat eksport alumina dan bauksit ke Rusia

SYDNEY, 30 Mac- Susulan pencerobohan ke atas Ukraine, Australia bertindak melalukan lebih banyak sekatan terhadap Rusia termasuklah melarang semua eksport alumina dan bauksit serta-merta.Larangan eksport itu bertujuan memberi kesan kepada pengeluaran aluminium di Russia, yang mana 20 peratus bekalan alumina negara itu bergantung kepada Australia.Ini juga setelah Canberra mengenakan sekatan ke atas oligarki, Oleg Deripaska, yang memiliki pegangan dalam Queensland Alumina Limited iaitu usaha sama antara syarikat aluminium Russia, Rusal dan gergasi perlombongan Rio Tinto, yang berikrar memutuskan semua hubungan perniagaan dengan Russia.Jurucakap Rio Tinto berkata, syarikat itu sedar mengenai pengumuman kerajaan hari ini berhubung sekatan eksport dan masih dalam proses menamatkan semua hubungan komersial yang ada dengan Russia.

(Perdana Menteri Australia, Scott Morrison -FOTO AFP)

Perdana Menteri Australia, Scott Morrison hari ini berkata, kerajaannya bekerjasama dengan rakan kongsi untuk memberi kos dan tekanan maksimum kepada rejim Vladimir Putin untuk berundur dari Ukraine.Beliau berkata, Australia sudah mengenakan 476 sekatan terhadap individu dan institusi Russia sejak pencerobohan bermula.Negara itu juga berjanji untuk menyumbang lebih banyak bantuan senjata dan kemanusiaan kepada Ukraine.Beliau mengumumkan Australia akan menderma 70,000 tan arang batu haba kepada Ukraine, berikutan permintaan daripada negara yang terkepung itu.Kerajaan Australia juga bertindak meluluskan hampir 5,000 visa daripada warga Ukraine yang dipindahkan akibat konflik berkenaan.Beliau mengumumkan bahawa pelarian Ukraine layak mendapat visa baharu kemanusiaan untuk tempoh tiga tahun bagi membolehkan mereka bekerja, belajar dan mengakses sistem kesihatan negara itu. -AFP


Jambatan Canakkale sepanjang 4.6KM bakal tingkat pelaburan di Turki

ISTANBUL, 20 Mac- Jambatan gantung besar merentasi Selat Dardanelles dirasmikan Presiden Turki, Recep Tayyip Erdogan.Jambatan gantung sepanjang 4.6 kilometer itu merupakan projek jambatan keempat yang menghubungkan pantai Eropah dan Asia di Turki.Jambatan gantung dirasmikan sempena ulang tahun kemenangan tentera laut Uthmaniyyah 1915 melawan pasukan tentera Perancis dan British di Dardanelles semasa Perang Dunia Pertama.

(Jambatan Canakkale mempunyai laluan paling panjang bagi rekod jambatan gantung dunia - FOTO AFP)

Jambatan Canakkale 1915 ini dibina oleh firma Turki dan Korea Selatan dengan pelaburan AS$2.8 bilion atau RM11.7 bilion.Ia merupakan sebahagian siri projek infrastruktur mega yang diberi keutamaan oleh Erdogan sepanjang dua dekad memerintah.Jambatan itu juga mempunyai laluan paling panjang iaitu jarak antara kedua-dua menara, dalam mana-mana jambatan gantung di dunia.Menurut Erdogan, projek jambatan gantung ini bakal memberi keuntungan berterusan kepada Turki, khususnya dalam aspek pelaburan, tenaga kerja dan eksport. -AFP


Finland kekal negara paling bahagia di dunia

FINLAND, 20 Mac- Buat lima tahun berturut-turut, Finland diiktiraf sebagai negara paling bahagia di dunia.Penarafan dibuat Laporan Kebahagiaan Dunia berdasarkan data penilaian kehidupan daripada tinjauan pendapat Gallup World.Sementara Denmark berada di tangga kedua diikuti Iceland pada tempat ketiga dan Switzerland keempat untuk tahun ini.

(Finlad diiktraf negara paling bahagia buat lima tahun berturut-turut - FOTO AFP)

Finland dan negara jirannya iaitu Denmark, Norway, Sweden dan Iceland memperoleh markah yang baik dalam penilaian tersebut.Penilaian dibuat berdasarkan antaranya, tahap Keluaran Dalam Negara Kasar (KDNK) per kapita, jangkaan hidup, kemurahan hati, sokongan sosial, kebebasan serta kes rasuah.Sementara itu, laporan itu menyatakan, Amerika Syarikat jatuh ke tangga 16 daripada 14 sebelum ini. -AFP


6 wartawan terbunuh sepanjang krisis Rusia-Ukraine

GENEVA, 20 Mac- Enam wartawan asing dilaporkan terbunuh, manakala berpuluh cedera, dan dua diculik, dalam tempoh 24 hari krisis Rusia-Ukraine.Menurut Press Emblem Campaign (PEC) yang berpusat di Geneva, kira-kira tiga ribu jurnalis asing hadir membuat liputan di Ukraine dalam tempoh itu.Sementara Agensi Anadolu melaporkan, kesemua mereka maut selepas serangan roket, selain terdapat kesan peluru di badan mangsa.Sebahagian mereka terbunuh ketika bertugas berhampiran kawasan kritikal di Kyiv, dan ibu kota Irpin.

Manakala dua yang diculik adalah ketika sedang membuat liputan di bahagian Selatan Ukraine.PEC menekankan, kesemua jurnalis bertugas perlu mendapatkan perlindungan di wilayah yang selamat.Menurut PEC lagi, penggodam Rusia turut menyerang beberapa premis media milik Ukraine awal mac lalu.Beberapa siri serangan roket turut memusnahkan menara TV di Kyiv, Kharkiv, Lisichansk, Rivne, Vinnitsa dan Korosten. -AFP


Bantuan saksama kepada pelancong Rusia dan Ukraine yang terkandas di Thailand

THAILAND, 20 Mac - Perdana Menteri Thailand Prayuth Chan o-cha mengarahkan agensi berkaitan untuk memberi bantuan yang saksama kepada pelancong Rusia dan Ukraine yang terkandas di negara itu, ketika berlakunya sekatan perjalanan dan sekatan lain berikutan konflik Rusia-Ukraine.Jurucakap Kerajaan Thanakorn Wangboonkongchana berkata, Perdana Menteri prihatin terhadap kebajikan mereka dan mengikuti dengan teliti mengenai bantuan yang ditawarkan kepada warga Rusia dan Ukraine yang terkandas di negara itu.Kementerian Pelancongan dan Sukan menganggarkan kira-kira 7,000 warga Rusia dan 1,000 warga Ukraine terkandas di lokasi seperti wilayah Phuket dan Surat Thani.Pelancong Rusia yang terkandas telah mendapatkan bantuan untuk melanjutkan tempoh penginapan mereka di Thailand, dengan Pejabat Imigresen membuat penyelarasan dengan Kedutaan Rusia di Thailand.

Kementerian Pelancongan dan Sukan juga menyediakan tempat tinggal, makanan dan lain-lain yang diperlukan untuk pelancong Rusia dan Ukraine. Mengenai masalah bayaran pula, Kementerian Kewangan dan Bank of Thailand (BoT) juga menjalankan publisiti untuk memaklumkan pelancong yang terjejas mengenai sistem pemindahan wang alternatif yang boleh didapati di bank perdagangan dan institusi kewangan bukan bank.Pelancong juga akan dimaklumkan mengenai saluran pemindahan wang yang lain, melalui bank perdagangan, rangkaian perniagaan pelancongan dan Persatuan Pelancongan Phuket dan Persatuan Hotel Thai Bahagian Selatan.Awal bulan ini, Visa dan Mastercard mengumumkan menggantung operasi masing-masing di Rusia berikutan pencerobohannya ke atas Ukraine, menyukarkan beribu-ribu rakyat Rusia.


COVID-19: ECDC syor ujian percuma, vaksin bagi pelarian Ukraine

(Pelarian di hadapan konsulat Ukraine di Warszawa, Poland 10 Mac 2022?FOTO FAIL REUTERS)

STOCKHOLM, 19 Mac- Pusat Pencegahan dan Kawalan Penyakit Eropah (ECDC) mengesyorkan supaya pelarian Ukraine diberi ujian COVID-19 dan vaksin percuma bagi mengelak wabak kerana lebih tiga juta rakyat negara itu meninggalkan tanah air mereka yang dilanda perang.Penyakit berjangkit dan konflik selalunya berjalan seiring, dan risiko jangkitan merebak boleh diburukkan lagi kerana kadar vaksinasi COVID di Ukraine secara keseluruhannya rendah pada 35 peratus berbanding sebanyak 71.7 peratus purata negara lain dalam Kesatuan Eropah (EU).Menurut ECDC, mereka yang melarikan diri dari negara itu harus ditawarkan vaksin COVID-19 dan dos penggalak, jika mereka tidak mempunyai bukti telah divaksinasi sebelumnya, terutama golongan yang berisiko lebih besar untuk dijangkiti COVID-19.Penduduk Ukraine berpindah menyelamatkan diri ke negara berhampiran seperti Poland, Slovakia, Romania manakala ada juga yang bergerak lebih jauh ke barat untuk melarikan diri daripada pencerobohan Russia.

(Seorang wanita menangis di sebelah anak-anaknya selepas melarikan diri daripada pencerobohan Rusia ke atas Ukraine,di persimpangan sempadan di Siret, Romania/FOTO REUTERS)

"Pusat penerimaan pelarian dikenaul pasti berisiko lebih besar untuk wabak penyakit di beberapa negara perlu membuat ujian di pusat tersebut, dan cuba mengasingkan mereka yang menunjukkan gejala.

"Ujian saringan COVID-19 dan vaksinasi perlu disediakan di pusat berkenaan dan cuba mengasingkan mereka yang menunjukkan gejala," kata ECDCPeningkatan kes jangkitan COVID-19 di seluruh dunia menandakan masalah lebih besar kerana beberapa negara juga melaporkan penurunan kadar ujian saringan, kata Pertubuhan Kesihatan Sedunia (WHO) sebelum ini. - REUTERS


COVID-19: China gesa warga emas suntik vaksin

BEIJING, 19 Mac- Warga emas di China digesa mendapatkan suntikan vaksin COVID-19 berikutan peningkatan kes kematian golongan itu akibat varian Omicron.Timbalan Pengarah Suruhanjaya Kesihatan Kebangsaan (NHC), Wang Hesheng, dalam taklimat medianya berkata, mereka perlu mengambil iktibar dan pengajaran daripada gelombang terbaharu jangkitan COVID-19 yang melanda Hong Kong."Wabak COVID-19 di Hong Kong adalah pengajaran sangat besar bagi kita, ia adalah contoh jika kadar vaksinasi untuk warga tua rendah, kadar kes yang teruk dan kematian akan menjadi tinggi."Kita tidak boleh menyesal apabila sudah terlambat."Hanya 19.7 peratus daripada individu berumur lebih 80 tahun di China menerima dos penggalak vaksin COVID-19 setakat Khamis lalu, dan hanya 50.7 peratus daripada kumpulan umur itu melengkapkan dua dos vaksinasi," katanya.Sementara itu, seorang lagi Timbalan Pengarah Suruhanjaya Kesihatan Kebangsaan (NHC), Zeng Yixin, pula menjelaskan bahawa negara itu tidak akan segera meninggalkan dasar ' atau melonggarkan keperluan kuarantin selama berminggu-minggu bagi kebanyakan pelancong antarabangsa."Langkah ketat ini telah membantu tanah besar China mengekalkan jumlah kematian rasminya yang sebahagian besarnya statik sejak 2020, dengan hanya dua kematian dilaporkan pada 2021 dan tiada satu pun setakat tahun ini," katanya.

Yixin berkata, 56.4 peratus penduduk di tanah besar berumur 60 hingga 69 tahun menerima dos penggalak manakala angka itu menurun kepada 48.4 peratus bagi mereka yang berumur 70 hingga 79 tahun.

(Seorang wanita warga emas menerima dos vaksin Sinovac COVID-19, di pusat vaksin komuniti, di Hong Kong, China, 25 Februari 2022/FOTO REUTERS)

Katanya, masih terdapat 52 juta orang berusia lebih 60 tahun yang belum melengkapkan vaksinasi dos pertama dan kedua.Untuk rekod, Hong Kong melaksanakan 'pelepasan dinamik' yang bertujuan untuk membendung setiap serangan dengan cepat yang dikenali dengan kepadatan penduduknya mencatatkan kematian terbanyak bagi setiap juta orang di seluruh dunia dalam beberapa minggu kebelakangan ini.Ia 24 kali ganda lebih tinggi berbanding Singapura, disebabkan sebahagian besar warga emasnya yang tidak divaksinasi dan susulan varian Omicron yang sangat mudah berjangkit dengan virus itu merebak melalui rumah jagaan orang tua. REUTERS


29 ekor paus mati di pantai New Zealand

ANKARA, 18 Mac - Sebanyak 29 ekor ikan paus spesis ‘pilot’ ditemui mati selepas terdampar di Pulau Selatan New Zealand, menurut Jabatan Pemuliharaan pada Jumaat.Jabatan Pemuliharaan memaklumkan menerusi Facebook, terdapat 34 ikan paus terdampar, lima daripadanya berjaya kembali ke laut, lapor Agensi Anadolu.

(Sebanyak 29 ekor ikan paus spesis ‘pilot’ ditemui mati selepas terdampar di Pulau Selatan, New Zealand pada Jumaat/AFP)

Farewell Spit ialah laluan sempit yang terletak di utara Teluk Emas Pulau Selatan.Bulan lepas, lebih 60 ikan paus spesis sama terdampar di Farewell Spit dan 28 daripadanya mati.


Thailand batal ujian pra-perjalanan COVID-19 mulai 1 April

BANGKOK, 19 Mac - Ujian pra-perjalanan COVID-19 bagi pelancong antarabangsa yang memasuki negara Thailand akan dibatalkan bermula 1 April ini, kata Jurucakap Pusat Pentadbiran Situasi COVID-19, Dr Taweesin Visanuyothin.

Menurut Visanuyothin, kelonggaran itu tertakluk buat pelancong di bawah Program "Test Go", "Sandbox" dan Kuarantin Alternatif (AQ).

"Ini bermakna, pelancong ke Thailand tidak lagi perlu mengambil ujian COVID-19 sebelum menaiki penerbangan.

"Langkah yang diumumkan (semalam) adalah sebahagian daripada usaha kerajaan negara itu untuk merangsang sektor pelancongan yang terjejas teruk akibat pandemik COVID-19," katanya.

Katanya lagi peraturan bagi keputusan negatif ujian COVID-19 dalam masa 72 jam perjalanan ke Thailand akan ditarik balik.

Sehingga kini, Thailand merekodkan sekitar 25,000 kes baharu COVID-19 setiap hari.

Thailand kini melaporkan sekitar 25,000 kes baharu COVID-19 setiap hari, sedang varian Omicron merebak di merata negara itu.

Namun, kerajaan negara itu berharap keadaan akan bertambah baik untuk mereka beralih kepada fasa "pasca pandemik" mulai Julai ini. - AFP


UK tarik balik semua sekatan perjalanan COVID-19

LONDON, 18 Mac - Pelancong yang tiba di United Kingdom (UK) tidak lagi perlu mengisi borang lokasi keberadaan meskipun tidak menerima suntikan vaksin berikutan pemansuhan sekatan perjalanan COVID-19 pada Jumaat. Mereka juga tidak perlu mengambil ujian saringan atau mengisi borang pra-penerbangan ketika berada di negara itu, lapor Agensi Anadolu.

Perjalanan tanpa sekatan itu diumumkan selepas hampir dua tahun pandemik COVID-19 melanda dan sejak orang ramai dinasihatkan tidak melakukan perjalanan antarabangsa yang tidak penting pada Mac 2020.Sementara itu, menurut Jabatan Pengangkutan, pelbagai "langkah kontingensi” akan dilaksanakan jika perlu, dengan mengambil "tindakan pantas dan berkadar" bagi menangani varian baharu."Kita tidak akan mengekalkan sekatan perjalanan, memberikan lebih banyak kebebasan untuk pelancong menjelang cuti Easter," kata Setiausaha Pengangkutan Grant Shapps.-BERNAMA


Mahkamah Peru perintah bekas Presiden Fujimori dibebas

(Penunjuk perasaan membuat protes bagi membantah keputusan Mahkamah Perlembagaan Peru yang memerintahkan pembebasan bekas Presiden Alberto Fujimori di Lima, Peru/AP)

LIMA, 19 Mac - Mahkamah Perlembagaan Peru memerintahkan pembebasan bekas Presiden, Alberto Fujimori, yang dijatuhi hukuman penjara 25 tahun kerana pencabulan hak asasi manusia ketika pentadbirannya pada era 1990-an.Mahkamah tertinggi negara itu meluluskan habeas corpus, sekali gus membatalkan penghakiman pada 2017 yang menggantung pengampunan Fujimori atas alasan tidak sah.Pengampunan itu diberikan Presiden Pedro Pablo Kuczynski, berikutan Fujimori mengalami masalah jantung.Fujimori, 83, dimasukkan ke hospital pada 3 Mac, selepas mengalami serangan jantung ketika menjalani hukuman penjara sejak 2007.

(Bekas Presiden, Alberto Fujimori melambai tangannya/AFP)

Beliau didakwa bertanggungjawab terhadap dua tragedi pembunuhan beramai-ramai yang dilakukan tentera pada 1991 dan 1992 mengakibatkan 25 orang terbunuh, termasuk seorang kanak-kanak.Fujimori meletak jawatan pada 2000 sebelum ditahan di Chile dan diekstradisi ke Peru pada 2005.Bekas presiden itu dibebaskan pada 2017 selama sebulan sebelum dipenjarakan sekalilagi.


Thailand mansuh ujian pra-perjalanan COVID-19 mulai 1 April

BANGKOK, 19 Mac - Thailand melonggarkan lagi peraturan kemasukan ke negaranya, termasuk membatalkan ujian pra-perjalanan COVID-19 bagi pelancong antarabangsa mulai 1 April, sebagai usaha memulihkan industri pelancongan yang terjejas teruk akibat pandemik.Jurucakap Pusat Pentadbiran Situasi COVID-19 (CCSA), Dr Taweesin Visanuyothin berkata, mulai 1 April, pelancong di bawah program "Test & Go", "Sandbox" dan Kuarantin Alternatif (AQ) tidak perlu sertakan ujian COVID- 19, 72 jam sebelum perjalanan.Bagi pelancong di bawah program "Test & Go", beliau berkata mereka akan menjalani ujian RT-PCR sejurus ketibaan dan ujian antigen kendiri pada hari kelima, katanya.Sementara itu, pelancong di bawah program "Sandbox" akan tinggal di destinasi tertentu selama lima hari sebelum dibenarkan melakukan perjalanan ke wilayah lain.Destinasi "Sandbox" termasuk Krabi, Phang-Nga, Koh Samui, Koh Chang, Pattaya dan Chiang Mai.

Taweesin berkata kuarantin mandatori akan dikurangkan kepada lima hari bagi pelancong di bawah skim AQ, dan hanya perlu menjalani ujian RT-PCR pada hari keempat atau kelima.“CCSA akan mempertimbangkan untuk membuka lebih banyak pintu masuk pada Mei jika situasi COVID-19 bertambah baik,” katanya ketika sesi taklimat harian COVID-19, pada Jumaat.Taweesin berkata perlindungan insurans perjalanan untuk pelancong dikekalkan US$20,000.CCSA turut melanjutkan tempoh darurat selama dua bulan, dari 1 April hingga 31 Mei bagi membendung penularan COVID-19, tambahnya.Dalam tempoh 24 jam lepas, Thailand merekodkan 27,071 kes baharu jangkitan COVID-19 dan 80 kematian, menjadikan jumlah kumulatif mencecah 3,303,169 dan 24,075 kematian setakat ini.-BERNAMA


Kanada tawar pelarian Ukraine taraf pemastautin sementara

(Beribu-ribu rakyat Kanada mengadakan perhimpunan di bandar-bandar di seluruh negara untuk membantah pencerobohan Rusia ke atas Ukraine/FOTO FAIL AFP)

MONTREAL, 18 Mac- Kanada menawarkan permit pemastautin sementara selama tiga tahun kepada rakyat Ukraine yang melarikan diri dari negara itu akibat pencerobohan Russia.Dalam satu kenyataan, Kanada yang juga mempunyai ramai penduduk berketurunan Ukraine, terutama di tengah dan barat negaranya, memberi kebenaran berkenaan."Rakyat Ukraine dan ahli keluarga terdekat mereka dari mana-mana kewarganegaraan boleh tinggal di Kanada sebagai penduduk sementara sehingga tiga tahun," katanya.Katanya, pemohon dikehendaki membuat permohonan dalam talian dan memberikan data biometrik mereka dalam bentuk cap jari dan gambar dan pelarian Ukraine juga boleh memohon permit kerja dan belajar secara serentak.

(Rakyat di Pokrovsk menunggu bas untuk dipindahkan oleh Pentadbiran Wilayah Donetsk, Ukraine berikutan serangan tentera Russia/FOTO REUTERS)

"Rakyat Ukraine dan keluarga mereka yang sudah menetap di Kanada juga akan mendapat manfaat daripada langkah baharu itu dan boleh melanjutkan status pelawat atau permit kerja mereka selama tiga tahun, memohon permit baharu kerja atau belajar atau melanjutkan permit sedia ada mereka," katanya.Berdasarkan Pertubuhan Bangsa-Bangsa Bersatu (PBB) Khamis lalu, lebih tiga juta orang melarikan diri dari Ukraine sejak pencerobohan maut Russia bermula pada 24 Februari lalu.Difahamkan, sebahagian daripada mereka mendapatkan perlindungan di Poland. -AFP


COVID-19: Shanghai teruskan saringan besar-besaran

(Orang ramai menunggang basikal di jalan di tengah-tengah salji, berikutan wabak penyakit koronavirus (COVID-19), di Beijing, China 17 Mac 2022/ FOTO REUTERS)

SHANGHAI, 18 Mac- Bandar berpenduduk paling padat di China itu sehingga kini meneruskan ujian saringan skala besar bagi mengekang lonjakan baharu jangkitan COVID-19 selain mengenakan tindakan menutup sekolah serta melancarkan saringan di seluruh bandar yang menyaksikan berpuluh-puluh kediaman dikenakan perintah berkurung sekurang-kurangnya 48 jam, walaupun setakat ini ia tidak terjejas teruk oleh virus itu, Hab komersial China yang menempatkan kira-kira 25 juta orang itu menyaksikan jangkitan komuniti tempatan bergejala mencecah 57 kes pada 17 Mac daripada lapan hari sebelumnya dan dengan 203 lagi kes tanpa gejala merebak secara domestik daripada 150 huga pada semalam.Namun, beberapa daerah mula melonggarkan peraturan dan larangan dalam usaha meminimumkan gangguan terhadap pembukaan semula ekonomi buat pertama kali sejak dua tahun pandemik melanda.Shanghai menegaskan, saringan akan dilakukan di kawasan kejiranan tertentu dan memerintahkan penutupan 48 jam sementara mereka menunggu keputusan mereka.Bagaimanapun, perintah itu dilihat tidak begitu ketat memandangkan ada kawasan yang tidak dikenakan penutupan sepanjang 48 jam itu.Difahamkan juga, Shanghai meningkatkan kapasiti ujiannya kepada tiga juta sehari dan merancang untuk meningkatkannya kepada 5.5 juta dalam masa terdekat.Bagaimanapun, beberapa daerah melaporkan kekurangan kakitangan yang berkelayakan bagi mengendalikan ujian.

(Sukarelawan membantu orang ramai dengan menunjukkan arah ke pusat ujian COVID-19 sementara di sebuah kompleks perumahan di Shanghai, China/FOTO REUTERS)

China melaporkan 2,388 kes tempatan baharu dengan simptom yang disahkan pada 17 Mac, hampir dua kali ganda jangkitan berlaku sebelum ini.Justeru, penganalisis membahaskan sejauh mana tindak balas 'sifar-COVID' China tanpa tolak ansur itu akan menjejaskan ekonomi di dalam negeri dan di seluruh dunia.Sementara itu, Presiden China, Xi Jinping, memberi isyarat bahawa dasar 'pelepasan dinamik' untuk membendung wabak itu tidak akan diketepikan."Kemenangan datang daripada ketabahan," kata Xi pada mesyuarat jawatankuasa tetap Biro Politik sambil menyeru langkah dan usaha yang lebih berkesan untuk meminimumkan kesan ekonomi, lapor media kerajaan. - REUTERS


Pakar AS kumpul bukti kaitkan perang di Ukraine sebagai jenayah

(Setiausaha Negara A.S. Antony Blinken dalam sidang akhbar mengenai pencerobohan Rusia ke atas Ukraine, di Jabatan Negara di Washington, A.S., 17 Mac, 2022/ FOTO REUTERS)

WASHINGTON, 18 Mac- Setiausaha Negara Amerika Syarikat (AS), Antony Blinken, senada dengan Presiden, Joe Biden bahawa serangan yang berlaku di Ukraine adalah bersifat jenayah perang.Sehubungan itu, pakar di Amerika Syarikat (AS) sedang mengumpulkan bahan untuk membuktikan perkara itu.Biden memberitahu pemberita sehari sebelum itu bahawa dia percaya Presiden Rusia Vladimir Putin adalah "penjenayah perang" tetapi Rumah Putih kemudian berkata tiada penentuan rasmi dibuat mengenai potensi pelanggaran undang-undang antarabangsa sejak pencerobohan Rusia ke atas Ukraine pada 24 Februari lalu."Secara peribadi, saya bersetuju," kata Blinken dalam sidang akhbar di Jabatan Negara."Menyasarkan orang awam secara sengaja adalah jenayah perang," kata Blinken, sambil menambah bahawa dia mendapati sukar untuk membuat kesimpulan bahawa Rusia melakukan sebaliknya selepas kemusnahan sejak beberapa minggu lalu,"tambahnya.Blinken mengimbas semula insiden terbaharu Russia mengebom hospital, sekolah dan teater tempat orang awam berlindung, dan berkata ia adalah sebahagian daripada senarai panjang serangan ke atas orang awam di seluruh Ukraine dan bukannya kepada tentera.

(Keadaan bilik tidur di pangsapuri yang rosak selepas peluru berpandu mengebom bangunan kediaman di Kiev, Ukraine 17 Mac 2022/ FOTO REUTERS)

Blinken berkata, Duta Besar Washington yang baharu untuk Keadilan Jenayah Global, Beth Van Schaack, akan mengetuai usaha Jabatan Negara bagi mendokumentasikan dan menilai potensi jenayah perang yang dilakukan di Ukraine."Kita akan memastikan sebarang penemuan akan membantu usaha antarabangsa untuk menyiasat jenayah perang dan pihak yang bertanggungjawab harus menerima akibatnya," katanya.Ketua Pendakwa Mahkamah Jenayah Antarabangsa, Karim Khan, melawat Ukraine dan negara jiran, Poland minggu ini selepas mahkamah membuka siasatan ke atas kemungkinan jenayah perang dalam konflik itu awal bulan ini.Sementara itu, Kremlin menganggap kenyataan dibuat Biden sebagai suatu retorik yang tidak boleh diterima dan dimaafkan.Moscow sebaliknya berkata, negara itu sedang menjalankan operasi ketenteraan khas untuk melucutkan senjata dan menyahnazikan jirannya, sekali gus menolak dakwaan menyasarkan serangan ke atas orang awam.Sehari sebelumnya, Presiden Amerika Syarikat (AS), Joe Biden menggelar Vladimir Putin sebagai 'penjenayah perang' susulan tindakan rakan sejawatnya dari Russia itu ke atas Ukraine.Biden ketika bersama wartawan di White House pada Rabu, berkata "Oh, saya rasa dia seorang penjenayah perang" selepas pada mulanya menjawab "tidak" kepada soalan sama ada beliau bersedia untuk menggelar Putin sebegitu.Ia kali pertama Biden menjenamakan Putin secara terbuka dengan frasa sedemikian. Minggu lalu, semasa lawatan ke Poland, Naib Presiden AS, Kamala Harris berkata, Russia harus benar-benar disiasat untuk potensi jenayah perang.Setiausaha akhbar White House, Jen Psaki kemudian menyatakan Biden bercakap dari hati, sambil menyatakan terdapat proses undang-undang berasingan untuk menentukan sama ada Putin melanggar undang-undang antarabangsa serta melakukan jenayah perang, malah proses itu sedang dijalankan di Jabatan Negara. -REUTERS


Strategi COVID-19 sifar , China perhebat perkhidmatan kesihatan

SHANGHAI, 18 Mac- Presiden Xi Jingping menegaskan China tetap berpegang kepada 'Strategi Covid-19 sifar'Keselamatan penduduk kini, paling utama dan pihak bertanggungjawab perlu mengekang penularan wabak dengan kadar segera termasuk meningkatkan pencegahan dan mengoptimumkan langkah kawalan penyakit. Suruhanjaya Kesihatan, melaporkan dalam tempoh seminggu lepas, lebih 1,000 kes baharu dicatatkan setiap hari.Serentak dengan itu, perkhidmatan kesihatan diperhebat di Wilayah Jilin dengan fasiliti serta pusat kuarantin ditambah selain menjalankan lebih banyak ujian saringan COVID-19 kepada penduduk. Keperluan itu termasuk kemudahan perubatan sementara yang mampu menempatkan lebih 10,000 pesakit. Setakat ini, 11,488 katil pesakit telah disediakan dan dua kemudahan kuarantin sementara dengan 662 bilik pengasingan siap dibina.Selasa lepas, sebuah pusat konvensyen diubah suai menjadi hospital sementara di ibu kota Changchun dan telah menerima kemasukan pesakit.- AFP


COVID-19: Itali mansuh sekatan secara berperingkat

ROM, 18 Mac- Selepas dua tahun COVID-19, Itali bakal memansuhkan sekatan secara berperingkat. Perdana Menteri, Mario Draghi, memaklumkan, mulai 1 Mei, syarat sijil kesihatan COVID-19, pembuktian vaksinasi atau tempoh pemulihan dari COVID-19 tidak lagi diperlukan untuk mendapatkan akses pelbagai perkhidmatan.

(Perdana Menteri Itali, Mario Draghi / Foto AFP)

Malah, syarat bagi individu berusia lebih 50 tahun yang perlu vaksinasi untuk bekerja juga dimansuhkan mulai 1 April. Bagaimanapun, beliau memberi amaran, kerajaan juga bersedia memperketatkan semula sekatan jika perlu. Sementara itu, Menteri Kesihatan, Roberto Speranza, berkata tiada bukti yang menunjukkan keperluan dos keempat namun kerajaan tidak menolak untuk memberikannya kepada warga emas.Sehingga kini, terdapat banyak negara Eropah memansuhkan sekatan COVID-19 dengan lebih agresif, termasuk Perancis yang memilih untuk menarik balik sekatan, awal minggu ini.- AFP


Wisma Putra kutuk sekerasnya serangan di Arab Saudi

KUALA LUMPUR, 18 Mac- Malaysia mengutuk sekeras-kerasnya serangan dron oleh Houthi yang menyasarkan kawasan dan kemudahan awam, termasuk ke atas lapangan terbang dan kilang penapisan minyak di Arab Saudi, baharu-baharu ini.Menterian Luar, Datuk Seri Saifuddin Abdullah berkata, negara bersimpati dengan mereka yang terjejas dalam serangan yang mengakibatkan kecederaan dan kemusnahan harta benda."Malaysia menolak semua bentuk keganasan dan menyeru masyarakat antarabangsa untuk memperhebat usaha menamatkan permusuhan yang boleh menjejaskan keamanan serta kestabilan di rantau ini,

(Kemudahan Aramco di Arab Saudi. -Foto AFP)

"Malaysia juga mengulangi sokongan untuk penyelesaian konflik di Yaman secara inklusif serta aman menerusi dialog dan rundingan," jelasnya dalam satu kenyataan, hari ini.Selain itu, Malaysia turut menyokong usaha Utusan Khas Setiausaha Agung Pertubuhan Bangsa Bersatu (PBB) untuk Yaman yang bertujuan mencari penyelesaian secara damai dan aman bagi konflik di Yaman.


Kanak-kanak pandu pikap rempuh van, sembilan maut di Texas

TEXAS, 18 Mac- Seorang kanak-kanak berusia 13 tahun yang memandu pikap bertembung dengan sebuah van di Texas, mengakibatkan sembilan maut termasuk enam ahli pasukan golf universiti di New Mexico dan jurulatihnya, kata Lembaga Keselamatan Pengangkutan Kebangsaan Amerika Syarikat (NTSB).Kemalangan di barat Texas pada Selasa lalu juga menyebabkan dua mangsa parah dan sedang dirawat di hospital.Dalam kejadian di Andrew Texas, sembilan yang maut itu ialah enam ahli pasukan golf lelaki dan wanita Universiti of Southwest College termasuk jurulatihnya serta kanak-kanak yang memandu pikap itu dan bapanya.Naib Pengerusi NTSB, Bruce Landsberg memberitahu sidang akhbar bahawa pikap jenis Dodge 2500 2007 yang dipandu remaja berusia 13 tahun itu bertembung dengan van yang membawa pasukan golf Universiti of Southwest College.

(Naib Pengerusi NTSB, Bruce Landsberg/ Foto REUTERS)

Tayar hadapan kiri pikap dipandu kanak-kanak berkenaan yang juga tayar ganti dikatakan pecah mengakibatkan pemandunya hilang kawalan dan memasuki lorong bertentangan lalu bertembung dengan van berkenaan."Pertembungan itu mengakibatkan kedua-dua kenderaan terbakar," katanya.University of Souhtwest, di Hobbs, New Mexico, dalam satu kenyataan berkata vannya membawa sembilan orang, tujuh daripadanya meninggal dunia, dan berkata dua lagi berada dalam keadaan kritikal di hospital Texas.Kanak-kanak berusia 13 tahun itu melanggar undang-undang Texas. Seorang pemastautin boleh mendapatkan permit pelajar di negeri itu bermula pada usia 15 tahun yang membolehkan mereka memandu dengan orang dewasa berlesen berumur lebih 21 tahun. - REUTERS


Gempa: Loji nuklear Fukushima tidak terjejas, kereta api laju Shinkansen tergelincir

(Pemandangan loji tenaga nuklear Fukushima Daini di bandar Naraha, Fukushima, Jepun yang diambil oleh jurugambar Kyodo pada 26 Februari 2012/ FOTO REUTERS)

TOKYO, 17 Mac- Pihak berkuasa nuklear Jepun berkata tiada kejanggalan dikesan di loji nuklear Fukushima yang sebelum ini terjejas teruk akibat gempa 2011, manakala pam untuk kolam penyejuk di beberapa reaktor dihentikan buat sementara waktu tetapi beroperasi semula sejurus selepas itu.

Beberapa kerosakan dilaporkan, termasuk tembok batu runtuh di tapak istana Aoba di bandar Sendai, dan kereta api peluru Shinkansen tergelincir di utara bandar Fukushima.Tiada kecederaan dalam kejadian tergelincir itu, tetapi 75 penumpang dan tiga kakitangan di dalamnya terperangkap selama empat jam sebelum dapat melarikan diri dari kereta api.Seorang pegawai di jabatan kecemasan kerajaan tempatan Ishinomaki memberitahu AFP semalaman dia telah dikejutkan oleh gegaran yang kuat."Saya mendengar bunyi gelongsoran tanah yang kuat. Dalam menenagkan rasa takut, saya terus teringat Gempa Besar Jepun Timur," katanya merujuk kepada bencana 2011.

(Imej dron menunjukkan kereta api laju Shinkansen tergelincir di Shiroishi, wilayah Miyagi, selepas gempa bumi berukuran 7.3 magnitud menggegarkan timur Jepun pada malam sebelumnya/FOTO AFP)

Kedudukan negara Jepun yang berada dalam kawasan Lingkaran Api Pasifik di pertemuan tiga plat tektonik, menjadikan Jepun sebagai sebuah negara yang sering mengalami bencana alam seperti gempa bumi, tsunami, ribut taufan dan letusan gunung berapi. 70% sehingga 80% keadaan muka bumi Jepun yang bergunung-ganang menjadikan Jepun sebagai sebuah negara yang sering mengalami kejadian tanah runtuh apabila berlakunya hujan lebat.Negara ini kerap dilanda gempa bumi, tetapi masih dihantui ingatan malapetaka 2011 yang menyebabkan 18,500 orang maut atau hilang, kebanyakannya dalam tsunami.Di sekitar loji Fukushima yang terjejas, kerja-kerja pembersihan meluas telah dijalankan, dan zon larangan kini meliputi hanya 2.4 peratus wilayah itu, turun daripada 12 peratus, walaupun populasi di banyak bandar kekal jauh lebih rendah berbanding sebelum 2011. -AFP


Gempa bumi 7.3 skala Richter gegarkan timur Jepun

(Pemandangan menunjukkan Sungai Sumida di Tokyo selepas gempa bumi kuat berukuran 7.3 pada skala Richter menggegarkan timur Jepun/AFP)

TOKYO, 17 Mac - Gempa bumi kuat berukuran 7.3 pada skala Richter menggegarkan timur Jepun, lewat malam tadi.Kejadian tersebut menyebabkan ibu negara, Tokyo bergegar.Menurut laporan, gempa itu menyebabkan berlakunya gelombang tsunami kecil yang melanda beberapa pantai.Agensi Meteorologi Jepun (JMA) memaklumkan, gegaran turut menyaksikan bekalan elektrik terputus sementara waktu, sekali gus menjejaskan lebih dua juta isi rumah.Jurucakap pihak berkuasa Hirokazu Matsuno memberi amaran kemungkinan akan berlakunya gempa susulan selepas ini.

(Orang ramai berada di sepanjang jalan di kawasan perumahan semasa bekalan elektrik terputus akibat gempa bumi di daerah Koto, Tokyo/AFP)

Penduduk diminta tidak mendekati kawasan bangunan runtuh dan tempat-tempat berisiko.Gesaan sama turut disuarakan Perdana Menteri Jepun, Fumio Kishida.Dalam perkembangan sama, gempa yang berlaku di luar Fukushima mengakibatkan 69 kecederaan.Menurut laporan stesen penyiar awam NHK, kejadian turut mengorbankan satu nyawa.Sementara itu, kejadian sama menyebabkan kereta api peluru Shinkansen yang membawa 100 penumpang, tergelincir dan tiada kecederaan dilaporkan. - AFP


Dua maut, puluhan cedera gempa bumi kuat di timur Jepun

(Gempa 7.3 magnitud melanda timur Jepun, amaran tsunami dikeluarkan/FOTO AFP)

TOKYO, 17 Mac- Dua orang terbunuh dan berpuluh-puluh cedera dalam gempa bumi kuat semalaman yang menggegarkan sebahagian besar timur Jepun dan mencetuskan amaran tsunami, kata pihak berkuasa Khamis.Penduduk dan pegawai di timur laut negara itu masih cuba menilai kerosakan awal, selepas gempa bumi berukuran 7.4 magnitud yang melanda sejurus sebelum tengah malam.Amaran tsunami untuk ombak sehingga satu meter di bahagian timur laut Jepun telah ditarik balik pada awal pagi Khamis setelah pihak berkuasa mencatatkan paras air hingga 30 sentimeter iaitu lebih tinggi daripada kebiasaan di beberapa kawasan.Beberapa gegaran kecil terus melanda wilayah itu sepanjang malam dan pagi pada hari Khamis.Laporan awal hanya merekodkan kerosakan kecil disebabkan bangunan-bangunan di Jepun dibina supaya ia boleh bertahan daripada kemusnahan akibat gegaran gempa bumi yang kerap berlaku selain tiada kejadian luar jangka berlaku di loji nuklear Fukushima yang dilaporkan tidak terjejas akibat gegeran bumi yang kuat itu."Kami sedang melakukan yang terbaik untuk menilai tahap kerosakan," kata jurucakap kerajaan Hirokazu Matsuno kepada pemberita semalam."Gempa susulan besar sering berlaku beberapa hari selepas gempa pertama, jadi sila jauhi mana-mana bangunan runtuh dan tempat berisiko tinggi lain," tambahnya.

(Keadaan sebuah pasar raya selepas gempa bumi semalaman yang menggegarkan sebahagian besar timur Jepun/FOTO AFP)

Dua orang terbunuh dalam gempa itu, seorang di wilayah Fukushima dan satu lagi di negara jiran Miyagi, menurut Agensi Pengurusan Bomba dan Bencana, dengan lebih 90 orang cedera di beberapa wilayah.Gempa bumi itu berlaku pada kedalaman 60 kilometer (37 batu) dari pantai Fukushima dan didahului beberapa minit sebelum itu oleh satu lagi gegaran kuat 6.1 magnitud di kawasan yang sama, kata Agensi Meteorologi Jepun.Gegaran pada waktu malam berlaku hanya beberapa hari selepas Jepun menandakan ulang tahun ke-11 gempa bumi besar yang mencetuskan tsunami maut dan malapetaka nuklear Fukushima.Gempa semalaman menghasilkan gegaran kuat di timur laut pantai, di mana barang-barang tercampak dari rak kedai serbaneka dan rak buku di dalam rumah roboh dan rosak.Gegaran itu juga menggegarkan ibu negara dan beberapa bahagian di Tokyo dan kawasan lain bergelap sementara.Kira-kira dua juta rumah kehilangan bekalan elektrik di kawasan terjejas sejurus selepas gempa bumi, tetapi ia telah dipulihkan secara berperingkat sepanjang malam. Kira-kira 35,600 rumah di kawasan Miyagi dan Fukushima masih terputus bekalan elektrik pada pagi Khamis, kata firma elektrik TEPCO. -AFP


Kes COVID-19 melonjak di Australia akibat subvarian Omicron

SYDNEY, 16 Mac- Kes jangkitan harian COVID-19 di beberapa negeri di Australia menyaksikan peningkatan mendadak susulan subvarian BA.2 Omicron, lapor Xinhua.New South Wales (NSW) merekodkan 30,402 kes baharu hari ini berbanding 10,689 kes semalam.Negeri itu juga mencatat lima kematian sementara 1,016 pesakit menerima rawatan di hospital dengan 36 orang ditempatkan di unit rawatan rapi.Menurut Kementerian Kesihatan, peningkatan jumlah kes baharu itu disebabkan isu pemprosesan data.

Selain itu, kementerian turut memberi amaran agar bersiap sedia menghadapi gelombang baharu COVID-19 dengan kemungkinan peningkatan kes dua kali ganda pada pertengahan April.Victoria turut mencatatkan angka tertinggi selama lima minggu berturut-turut dengan 9,426 kes direkodkan hari ini meningkat daripada 7,460 semalam.Pengerusi Biostatistik dan Epidemiologi di Universiti Australia Selatan, Adrian Esterman berkata, kajian awal menunjukkan subvarian Omicron BA.2 mempunyai kadar kebolehjangkitan 40% berbanding varian sebelum ini.Persatuan Perubatan Australia (AMA) menggesa kerajaan negeri dan persekutuan untuk meningkatkan sistem kesihatan bagi menghadapi gelombang COVID-19 seterusnya.


11 terbunuh ketika sambutan Pesta Api di Iran

TEHRAN, 16 Mac- Sekurang-kurangnya 11 terbunuh, manakala 486 lagi cedera di Iran semasa sambutan Chaharshanbe Suri, atau Pesta Api, pada Selasa.Menurut jurucakap Pertubuhan Kecemasan Iran, Mojtaba Khaledi, dalam kalangan yang tercedera, 49 orang terpaksa dipotong kaki akibat kecederaan parah.Jumlah mangsa pesta api ini meningkat 47 peratus berbanding tahun lalu.Ia disambut rakyat Iran pada malam Rabu terakhir sebelum Nowruz, tahun baharu Iran, yang bermula 21 Mac tahun ini.

(Rakyat Iran meraikan Pesta Api dengan melompat ke atas unggun api dan membakar mercun di tempat awam -AFP)

Perayaan tahun ini bermula beberapa hari lalu dan mencapai kemuncaknya pada petang Selasa.Rakyat Iran meraikan Pesta Api dengan melompat ke atas unggun api dan membakar mercun di tempat awam.Upacara dilakukan untuk mengucapkan selamat tinggal dan menyambut kedatangan tahun baharu. -AFP


Letupan di Kyiv cederakan lagi penduduk, bangunan kediaman musnah

KYIV, 16 Mac- Beberapa siri letupan menggegarkan ibu kota Kyiv dalam serangan terbaharu Rusia. Sekurang-kurangnya, tiga letupan kuat kedengaran di bahagian barat Kyiv, dengan dua lagi penduduk cedera sementara dua bangunan kediaman musnah.Ini merupakan serangan intensif dari Moscow yang menyasarkan beberapa bandar Ukraine. Imej yang dikeluarkan oleh perkhidmatan kecemasan menunjukkan sudut atas satu bangunan telah musnah sebahagiannya, manakala satu lagi mengalami kerosakan dan kesan hangus pada bumbung.Sekurang-kurangnya empat orang terbunuh dan 40 cedera dalam serangan Rusia yang membakar sebuah bangunan di daerah Sviatoshynsky, Kyiv pada Selasa.

(Kepulan asap selepas letupan di Kyiv - FOTO AFP)

Pejabat ketua pendakwa raya di Ukraine memaklumkan lebih 100 kanak-kanak turut cedera antara 24 Februari hingga 15 Mac.Menurut pihak berkuasa, sekurang-kurangnya lima kanak-kanak terbunuh setiap hari akibat serangan bom.Sejak serangan dilancarkan Rusia, sekurang-kurangnya 636 orang awam terbunuh dan seribu 125 lagi cedera, manakala lebih 3 juta penduduk melarikan diri ke negara jiranSementara itu, Presiden Perancis, Emmanuel Macron ketika lawatannya ke Pusat penerimaan pelarian di Maine-et-Loire memberitahu, negara itu boleh menerima sekurang-kurangnya 100 ribu pelarian Ukraine.Jelas beliau, Perancis akan menjalankan tanggungjawab dan melindungi pelarian terlibat yang tiba di negara itu.Ujarnya lagi, Perancis perlu menunjukkan solidariti kepada negara-negara yang kini berdepan dengan tekanan. -AFP


Konflik Rusia - Ukraine tidak jejaskan perancangan aset pertahanan negara

KUALA LUMPUR, 16 Mac- Konflik Rusia - Ukraine tidak memberikan implikasi besar terhadap perolehan dan perancangan aset pertahanan negara mahupun kesiapsiagaan Angkatan Tentera Malaysia (ATM) dalam memelihara keselamatan, kestabilan dan kedaulatan negara. Tegas Menteri Kanan Pertahanan, Datuk Seri Hishammuddin Tun Hussein, kementerian sentiasa mengambil pendekatan mempelbagaikan sumber perolehan aset-aset strategik sekali gus mengurangkan kebergantungan kepada negara-negara tertentu. "Apa jua perkembangan dalam isu ukraine-rusia ini tidak akan menjejaskan kesiagaan ATM dalam usaha mempertahankan kedaulatan negara, "Tambahan pula, bagi memastikan tahap kesiagaan aset atm sentiasa berada dalam keadaan yang baik, kementerian akan memperluaskan alternatif bagi mendapatkan bekalan alat ganti yang diperlukan daripada sumber negara lain yang menggunakan teknologi yang sama seperti India," jelasnya di Dewan Rakyat, hari ini.

(MINDEF sentiasa mengambil pendekatan mempelbagaikan sumber perolehan aset-aset strategik, sekali gus mengurangkan kebergantungan kepada negara-negara tertentu. - FOTO H20 Images)

Jelasnya lagi, kementerian melalui syarikat-syarikat tempatan mempunyai kontrak dengan pihak Rusia bagi membekalkan alat-alat ganti pesawat Sukhoi SU-30MKM dan kontrak perolehan peluru Metis-M Anti-Tank Guided Missile (ATGM). "Bagaimanapun sebelum berlakunya isu Ukraine-Rusia ini, negara sememangnya telah mempunyai perancangan untuk mengurangkan kebergantungan terhadap Rusia,"Syarikat tempatan yang terlibat iaitu Aerospace Technology System Corp Sdn Bhd (ATSC) juga telah mengesahkan bahawa mempunyai keupayaan untuk meneruskan penyelenggaraan pesawat Sukhoi SU-30MKM dan telah mempunyai stok alat ganti untuk 2 tahun," katanya lagi.


Krisis Ukraine jejaskan pembiayaan makanan di Yaman

GENEVA, 16 Mac- Krisis kelaparan di Yaman akan bertambah buruk sekiranya Ukraine tidak diberikan bantuan.Itu amaran Penganjur persidangan Pertubuhan Bangsa-Bangsa Bersatu (PBB), hari ini.Menurut ketua kemanusiaan PBB, Martin Griffith, tahun ini mereka memerlukan hampir AS$4.3 bilion (RM18 bilion) untuk membantu lebih 17 juta orang di seluruh YamanBeliau berkata, memandangkan pembiayaan semakin berkurangan sejak akhir tahun lalu, agensi bantuan juga terpaksa memotong atau menghentikan perkhidmatan makanan dan kesihatan.

(Rakyat Yaman berada di luar khemah di kem pelarian - REUTERS)

Diplomat Britain itu berkata, pencerobohan besar-besaran Russia ke atas Ukraine, yang dilancarkan bulan lalu, akan memberi impak sekunder yang meluas.PBB mendedahkan, daripada 31.9 juta penduduk di Yaman, 23.4 juta memerlukan bantuan kemanusiaan dengan 12.9 juta daripadanya dalam keadaan terdesak.Sementara itu, Program Makanan Sedunia (WFP) berkata, tahap kelaparan boleh menjadi bencana sekiranya krisis Ukraine bakal menaikkan harga makanan. -AFP


New Zealand buka semula sempadan untuk pelancong mulai April, Pakistan permudah peraturan COVID-19

ANKARA/KARACHI, 16 Mac- New Zealand akan membuka semula sempadannya untuk pelancong asing mulai bulan depan, kata Perdana Menteri Jacinda Ardern hari ini.Ardern dalam satu kenyataan berkata untuk fasa pertama pembukaan, warga Australia dibenarkan melakukan perjalanan ke New Zealand tanpa perlu menjalani kuarantin mulai 13 April.Sementara itu, bermula 2 Mei, pelancong dari negara dikecualikan visa seperti United Kingdom, Amerika Syarikat, Jepun, Jerman, Korea Selatan dan Singapura serta individu yang memiliki visa pelawat sah dan sudah lengkap menerima vaksin COVID-19 boleh melancong ke negara itu, lapor Agensi Anadolu.“Kami telah menutup sempadan negara dua tahun lalu bagi membendung penularan COVID-19.“Tetapi dengan kadar peratusan vaksinasi yang tinggi serta penularan Omicron dilihat semakin terkawal, sempadan negara kini selamat untuk dibuka. "Saya berbangga menyatakan bahawa New Zealand mampu menyediakan tempat selamat untuk pelancong berkunjung kerana langkah pencegahan COVID-19 dan sistem kesihatan yang baik," kata Ardern.

Perdana Menteri New Zealand, Jacinda Ardern

New Zealand telah memvaksin 94% penduduknya berumur 12 tahun ke atas.Dalam tempoh 24 jam lepas, negara ini telah melaporkan 19,452 kes jangkitan komuniti dan lapan kematian, menjadikan jumlah kumulatif setakat ini 418,861 dan angka korban kepada 141.Sementara itu, Pakistan hari ini mengumumkan kelonggaran sekatan COVID-19, susulan penurunan kes jangkitan di seluruh negara, lapor Agensi Anadolu.Menteri Perancangan Persekutuan Asad Umar yang mengetuai strategi antivirus Pakistan berkata negara kini “kembali normal”."Kita perlu beransur-ansur kembali kepada kehidupan biasa kerana wabak itu akan berterusan dan menjadi sebahagian daripada kehidupan," katanya.Bagaimanapun, orang ramai dinasihatkan untuk mendapatkan suntikan vaksin COVID-19.Kira-kira 70% penduduk Pakistan telah lengkap dua dos vaksin manakala 87% sekurang-kurangnya menerima satu dos.Sebanyak 493 kes jangkitan baharu direkodkan dalam tempoh 24 jam lepas menjadikan jumlah keseluruhan melebihi 1.52 juta, manakala lebih 30,000 orang maut akibat virus itu.


Biden umum sokongan keselamatan AS$800 juta kepada Ukraine

WASHINGTON, 16 Mac- Presiden Amerika Syarikat, Joe Biden umum sokongan keselamatan terbaharu sebanyak AS$800 juta kepada Ukraine. Kenyataan pegawai rasmi White House bagaimanapun tidak mendedahkan secara terperinci mengenai bantuan tersebut.Biden sudah meluluskan bantuan AS$200 juta dalam bentuk peralatan ketenteraan tambahan ke Ukraine pada Sabtu lalu.

(Presiden Ukraine, Volodymyr Zelensky mengemukakan rayuan baharu bantuan kewangan untuk Kyiv kepada Kongres Amerika - FOTO AFP)

Ia hadir menerusi peruntukan lebih AS$350 juta diluluskan Washington, untuk tujuan peralatan ketenteraan pada 26 Februari lalu yang merupakan pakej terbesar dalam sejarah Amerika.Pegawai Rumah Putih itu bagaimanapun tidak memberikan butiran mengenai apa yang akan dimasukkan dalam bantuan keselamatan yang akan diumumkan nanti.Pengumunan baharu itu setelah Presiden Ukraine, Volodymyr Zelensky mengemukakan rayuan baharu bantuan kewangan untuk Kyiv kepada Kongres Amerika. -AFP


Jerman mahu tambah aset ketenteraan, perkasa pertahanan negara pasca perang Rusia-Ukraine

BERLIN, 16 Mac - Jerman berhasrat menambah aset ketenteraan dengan mendedahkan rancangannya membeli 35 jet pejuang F-35 buatan Amerika Syarikat (AS).Ia sebagai langkah memperkasa pertahanan negara itu pasca pencerobohan Rusia ke atas Ukraine.Menurut Menteri Pertahanan, Christine Lambrecht, pembelian tersebut bagi menggantikan jet Tornado Jerman yang telah berusia beberapa dekad.Ia juga akan turut diperkuat dengan tambahan 15 jet jenis Eurofighter yang mampu melakukan misi memintas dan memusnah sasaran.Ujar beliau lagi, langkah progresif ini akan turut memanfaatkan keahlian Pertubuhan Perjanjian Atlantik Utara NATO yang kini terpalit krisis Rusia-Ukraine.

Sejak berdekad, pesawat jenis Tornado Jerman telah menjadi benteng pertama angkasa NATO yang berkemampuan membawa bom nuklear.Cadangan pembelian tersebut dilihat pemerhati sebagai langkah tepat Berlin dan sudah tiba masanya negera itu mengembangkan aset tentera miliknya selepas disekat kerana didapati bersalah dalam Perang Dunia Ke-2.


AS bimbang hubungan rapat China-Rusia

ROME, 16 Mac - Amerika Syarikat (AS) menyatakan kebimbangan terhadap hubungan rapat yang ditunjukkan Beijing – Moscow ketika ini.Penasihat keselamatan negara AS, Jake Sullivan dalam pertemuan bersama diplomat China, Yang Jiechi, memberi amaran Beijing bakal berdepan tindakan jika membantu Rusia dalam kempennya terhadap Ukraine.Dalam pertemuan yang berlangsung di Rome itu, China dengan jelas menafikan sebarang bentuk bantuan sama ada ketenteraan mahu pun ekonomi kepada Rusia.China turut meminta AS bagi menyediakan bukti atas tuduhan tersebut.

Sementara itu Setiausaha Akhbar White House, Jen Psaki mengesahkan pertemuan tersebut dan sekali lagi menyatakan pendirian AS dan sekutunya NATO.Perang di Ukraine berlarutan sejak pencerobohan tentera Rusia pada 23 Februari lalu.Pelbagai sekatan dikenakan ke atas Moscow, antaranya sekatan ekonomi dan sosial termasuk larangan keluar dan masuk penerbangan komersil.


Harga minyak jatuh ketika peniaga memantau konflik Rusia-Ukraine

NEW YORK, 15 Mac- Harga minyak jatuh pada Isnin ketika peniaga memantau perkembangan terkini berhubung konflik Rusia-Ukraine.West Texas Intermediate (WTI) untuk penghantaran April kerugian AS$6.32, atau 5.8 peratus, untuk ditutup pada AS$103.01 setong di New York Mercantile Exchange.Minyak mentah Brent untuk penghantaran Mei turun AS$5.77, atau 5.1 peratus, untuk ditutup pada AS$106.90 setong di Bursa Hadapan ICE London, lapor Xinhua.Peniaga terus memantau pusingan keempat rundingan antara delegasi Ukraine dan Rusia yang diadakan Isnin melalui pautan video.

Pada Isnin, Penasihat Presiden Ukraine Mykhailo Podolyak yang juga anggota delegasi, berkata kedua-dua negara menghentikan seketika rundingan damai. Terdahulu,  Podolyak berkata bahawa perbincangan antara Ukraine dan Rusia diteruskan, walaupun ia "sukar".Bagi minggu berakhir Jumaat, WTI susut 5.5 peratus dan Brent rugi 4.6 peratus, berdasarkan kontrak bulan hadapan.- BERNAMA


Umat Islam kriktik keputusan mahkamah India mengenai hijab

NEW DELHI, 15 Mac- Umat Islam di India hari ini mengecam keputusan mahkamah yang mengekalkan larangan berhijab di institusi pendidikan di Karnataka.Keputusan mahkamah itu susulan bantahan berminggu-minggu terhadap keputusan kerajaan Karnataka yang melarang pelajar memakai hijab di sekolah dan kolej.Mahkamah Tinggi Karnataka menolak semua petisyen yang mencabar perintah kerajaan mengenai hijab dengan alasan ia bukan amalan agama yang penting.Aktivis dan ulama Islam melihat larangan Karnataka terhadap hijab sebagai diskriminasi agama dan pelanggaran hak asasi yang dijamin perlembagaan.Keputusan mahkamah akan menyebabkan beribu-ribu gadis kehilangan peluang akademik, kata aktivis Afreen Fatima."Ia satu bencana. Kepalsuan mutlak," kata seorang lagi aktivis, Safoora Zargar.Karnataka, diperintah kerajaan Hindu Bharatiya Janata Party (BJP), menyaksikan peningkatan dalam ketegangan agama.

Editor akhbar komuniti Milli Gazette, Zafarul Islam Khan berkata ulama Islam harus dirujuk berhubung isu itu untuk menentukan sama ada berhijab adalah amalan agama yang hakiki atau sebaliknya. "Hari yang menyedihkan untuk hak asasi manusia dan agama di India," katanya di Twitter.Sebelum keputusan mahkamah, perhimpunan besar di Bangalore dan bahagian lain di negeri ini diharamkan.Kira-kira 12% daripada jumlah penduduk negeri itu terdiri umat Islam.


Letupan gas di restoran Mexico, dua maut dan 19 cedera

BANDAR MEXICO, 15 Mac- Satu kejadian letupan dipercayai akibat kebocoran gas di sebuah restoran tepi pantai di pusat peranginan Playa del Carmen di Caribbean, Mexico menyebabkan dua maut dan 19 lagi cedera.

Menurut pihak berkuasa, insiden itu berlaku pada Isnin, namun status warganegara mangsa belum diketahui.Askar dilihat mengawal lokasi letupan yang menyebabkan kerosakan teruk pada restoran di salah satu destinasi pelancongan paling popular di Mexico.Penyiasatan sedang dijalankan ke atas kejadian tersebut.Insiden tersebut terus menjadi halangan kepada usaha Mexico untuk menarik kembali pelancong selepas terkesan dengan pandemik COVID-19, selain peningkatan keganasan di pusat peranginan Caribbean termasuk Playa del Carmen, Cancun dan Tulum.

Pada Sabtu, seorang ahli perniagaan British yang menetap di Playa del Carmen telah ditembak mati.Pendakwa raya Mexico mengaitkan sebahagian besar keganasan dalam beberapa tahun kebelakangan ini adalah perebutan kawasan antara pengedar dadah ataupun pemerasan.


Bekas ketua militia Afrika Tengah diserahkan kepada ICC

(Kawasan pertanian di Afrika Tengah yang kini masih berdepan krisis keselamanatan dan kekurangan makanan/AFP)

BELANDA, 15 Mac- Pihak berkuasa Chad pada Isnin menyerahkan bekas pemimpin militia Republik Afrika Tengah (CAR) yang didakwa atas jenayah perang dan kemanusiaan kepada Mahkamah Jenayah Antarabangsa (ICC).

Maxime Jeoffroy Eli Mokom Gawaka disyaki melakukan jenayah pada 2013 dan 2014 di Bangui dan beberapa lokasi lain di CAR," menurut mahkamah itu yang berpangkalan di The Hague.

Salah sebuah negara termiskin di dunia, Republik Afrika Tengah terlibat konflik pada 2013 apabila Presiden, Francois Bozize digulingkan pakatan pemberontak dipanggil Seleka.

Rampasan kuasa mencetuskan pertumpahan darah antara pasukan Seleka dengan pasukan keselamatan "anti-Balaka".

Pemberontak menuduh pemerintahan Presiden François Bozizé gagal mematuhi perjanjian damai yang ditandatangani pada 2007.

ICC telah menemukan bukti munasabah mengesyaki bahawa Mokom dalam kapasitinya sebagai "Penyelaras Operasi Kebangsaan Anti-Balaka", bertanggungjawab atas jenayah kemanusiaan, termasuk pembunuhan, penyeksaan, penganiayaan dan "penghilangan secara paksa,” menurut ICC.

Dalam aspek lain, dia (Mokom) disyaki melakukan beberapa kesalahan, “secara sedar mengarahkan serangan terhadap penduduk awam” dan serangan terhadap petugas bantuan kemanusiaan juga mendaftarkan individu seawal usia 15 tahun sebagai pejuang.

"Mr Maxime Jeoffroy Eli Mokom Gawaka telah diserahkan kepada Mahkamah Jenayah Antarabangsa oleh pihak berkuasa Republik Chad atas waran tangkap menerusi perjanjian pada 10 Disember 2018, menurut mahkamah itu.

Lewat Isnin, ICC menerusi Twitter menyebut Mokom tiba di Pusat Tahanan ICC di The Hague. “Perbicaraan awal Mokom ... dijadual diadakan dalam masa terdekat," jelas kenyataan itu. -AFP


Kes positif melonjak ribuan sehari, 30 juta penduduk China diarah berkurung

(Pekerja dilihat memakai pakaian pelindung diri (PPE) berhampiran kawasan yang dikenakan perintah berkurung selepas pengesanan kes baharu COVID-19 di Shanghai pada 14 Mac 2022/AFP)

BEIJING, 15 Mac- Hampir 30 juta penduduk di seluruh China dikenakan perintah berkurung susulan peningkatan ketara kes positif harian memaksa ujian besar-besaran saringan COVID-19 diadakan semula.

Situasi itu turut menyaksikan pegawai kesihatan dengan sut hazmat menjalankan operasi pada skala yang tidak pernah berlaku sejak wabak mula menular.

China melaporkan 5,280 kes baharu pada Selasa, lebih dua kali ganda daripada jumlah hari sebelumnya apabila varian Omicron yang sangat mudah merebak menular di seluruh negara yang menetapkan sasaran 'sifar-COVID'.

Trend jangkitan terbaru itu dilihat menyukarkan lagi usaha merealisasikan sasaran sifar COVID, apabila pihak berkuasa perlu mengenakan sekatan pergerakan atau perintah berkurung lebih ketat.

Sekurang-kurangnya 13 bandar di seluruh negara hari ini telah ditutup sepenuhnya, sementara beberapa bandar lain dikenakan perintah berkurung separa.

Menurut Suruhanjaya Kesihatan Kebangsaan, paling teruk terjejas di wilayah timur Jilin, menyaksikan lebih 3,000 kes baharu pada Selasa.

Penduduk di beberapa bandar termasuk di ibu negara wilayah Changchun yang dihuni kira-kira 9 juta penduduk telah dikenakan arahan tinggal di rumah.

Shenzen, bandar hub teknologi kepada 17.5 juta penduduk, sudah tiga hari dikenakan perintah berkurung. Kebanyakan kilang ditutup dan pasar raya pula kosong. Bandar terbesar Shanghai pula berada bawah sekatan, cuma belum diarah tutup sepenuhnya.

Dilaporkan keadaan ketika pandemik mula menular pada 2019 berlaku apabila banyak kawasan kejiranan ditutup, berlaku pembelian panik dan kawalan pihak polis, situasi yang ketika ini tidak berlaku dikebanyakan negara luar.

(Petugas kesihatan melakukan ujian swab COVID-19 terhadap seorang penduduk di Beijing pada 15 Mac 2022/AFP)

Hari ini adalah hari ke-6 berturut-turut menyaksikan lebih 1,000 kes positif baharu direkodkan di negara ekonomi ke-2 terbesar di dunia dengan pakar menjangka pertumbuhan akan berkurangan disebabkan penularan virus maut itu.

Penularan semasa COVID-19 dan pembaharuan sekatan terutama perintah berkurung di Shenzhen, memberi kesan besar kepada pengguna serta menyebabkan gangguna bekalan dalam tempoh terdekat, kata Tommy Wu dari Oxford Economics dalam taklimatnya.

Tambah Wu, ia akan menjadi cabaran kepada China untuk mencapai sasaran pertumbuhan KDNK rasmi negara pada tahun ini sekitar 5.5%.

Pasaran Saham Hong Kong juga merudum lebih 3%, meneruskan prestasi buruk pada hari sebelumnya.

Puluhan penerbangan domestik di lapangan terbang Beijing dan Shanghai turut dibatalkan pada pagi Selasa, menurut data pemantau penerbangan.

Sementara itu, penularan wabak di Syarikat Kumpulan Volkswagen di Changchun, bandar Jilin turut menyebabkan 3 kawasan ditutup semalam untuk tempoh sekurang-kurangnya selama tiga hari, menurut jurucakap kerajaan. -AFP


Indonesia guna pakai skim gelembung perjalanan untuk Sidang Kemuncak G20

JAKARTA, 15 Mac- Indonesia akan mengguna pakai skim gelembung perjalanan untuk penganjuran sidang kemuncak G20 bagi memastikan keselamatan delegasi dan kakitangan terjamin daripada jangkitan COVID-19.Skim itu akan menjadi garis panduan untuk setiap aktiviti pada sidang kemuncak dua hari di Bali yang berakhir 16 November.Jurucakap Kementerian Kesihatan, Dr Siti Nadia Tarmizi dalam satu kenyataan berkata, gelembung perjalanan pertama adalah untuk perwakilan negara G20 termasuk rombongan utama mereka.Manakala gelembung perjalanan kedua ke atas peserta dan wartawan. "Gelembung perjalanan ketiga pula untuk penganjur sidang kemuncak dan pegawai di lapangan, dan terakhir kepada semua kakitangan operasi dan sokongan yang terlibat dalam urusan penganjuran sidang kemuncak itu," katanya.

Langkah-langkah keselamatan lain termasuk vaksinasi, pemeriksaan kesihatan berkala dan ujian saringan. Sebelum ketibaan, semua peserta dikehendaki lengkap dua dos vaksin COVID-19 dan menunjukkan sijil vaksin mereka. -AFP


Pemberian dos penggalak perlahan, ancam gelombang baharu jangkitan

SYDNEY, 15 Mac- Pihak berkuasa Australia memberi amaran pemberian suntikan penggalak vaksin COVID-19 yang perlahan boleh mencetus gelombang jangkitan baharu.Apatah lagi ketika ancaman subvarian BA.2.2 pantas menular bagi rantaian varian Omicron.Australia sebelum ini bergelut dengan rekod kes dan kadar kemasukan ke hospital yang tinggi semasa gelombang awal Omicron, namun kembali stabil sejak enam minggu lalu.Kebanyakan negeri kemudiannya melonggarkan peraturan penjarakan fizikal dan menarik balik penggunaan pelitup muka.

Menteri Kesihatan New South Wales, Brad Hazzard berkata, jangkitan harian berkemungkinan meningkat dua kali ganda dalam tempoh empat hingga enam minggu akan datang.Lebih dua juta daripada lapan juta penduduk di Sydney layak menerima dos penggalak, namun mereka masih belum mendapatkan suntikan tersebut. -AFP


Penduduk kembali 'berkurung' susulan peningkatan kes COVID-19

BEIJING, 15 Mac- 17 juta penduduk di Shenzen kembali berdepan perintah berkurung susulan peningkatan jangkitan COVID-19 di seluruh wilayah itu.Hab teknologi selatan Shenzhen mengarahkan semua penduduk supaya terus berada di rumah ketika bandar itu bergelut dengan serangan Omicron yang dikaitkan dengan jirannya, Hong Kong.Menurut notis pihak berkuasa bandar, tiga pusingan ujian bakal dilaksana secara besar-besaran selepas kes jangkitan harian naik mendadak kepada 3,400 orang sehari.Sebagai langkah awal, pihak berkuasa menutup pawagam serta menggantung pengangkutan awam sehingga 20 Mac.

Lonjakan jangkitan di seluruh China juga mendorong pihak berkuasa menutup sekolah di Shanghai dan melakukan sekatan ke atas beberapa bandar timur laut dengan 18 wilayah turut terjejas.Shenzen yang mempunyai populasi pekerja asing yang ramai, berkongsi sempadan darat dengan Hong Kong. -AFP


'Pencerobohan haram' kapal: Filipina panggil duta China beri penjelasan

MANILA, 15 Mac- Filipina memanggil duta China bagi memberi penjelasan selepas sebuah kapal tentera laut China dikesan kerap berada di perairan negara Asia Tenggara itu secara haram, menjadikannya perbalahan diplomatik terbaharu antara kedua-dua negara.

Manila dan Bejing terlibat dalam pertikaian wilayah di Laut China Selatan dan Beijing mendakwa memiliki hampir keseluruhan perairan itu.

Bagaimanapun, Kementerian Luar Filipina mendakwa kapal dari negara itu memasuki perairan kepulauannya tanpa kebenaran.

Kapal peninjau elektronik kelas Dongdiao dikesan di Laut Sulu iaitu laluan air terbesar Filipina pada 29 Januari sehingga 1 Februari, selain berulang kali tidak mengendahkan arahan untuk beredar.

Pengendali kapal itu mendakwa, pihaknya menggunakan laluan yang tidak salah ketika ia sampai di Pulau Cuyo, di pinggir Pulau Palawan dan Apo, di luar Mindoro.

"Pergerakannya bagaimanapun tidak mengikut laluan yang dianggap sebagai berterusan dan pantas, ia kerap kali berada di Laut Sulu selama tiga hari," kata Kementerian Luar sambil mendakwa kapal itu melakukan pencerobohan haram.

Susulan kejadian itu, Kedutaan China di Manila tidak mengeluarkan reaksi balas serta-merta terhadap permintaan untuk memberi komen.

China didakwa menuntut hampir kesemua kawasan perairan di Laut China Selatan, yang menjadi laluan perdagangan dengan nilai bertrilion dolar setiap tahun.

Susulan tuntutan itu, Beijing perlu bersaing dengan Brunei, Malaysia, Filipina, Taiwan dan Vietnam.

Beijing pernah mengabaikan keputusan Mahkamah Timbang Tara Tetap yang berpangkalan di The Hague pada 2016, bahawa tuntutan sejarah negara itu adalah tanpa asas.

(Kepulauan Spartly menjadi pertikaian antara China dan Filipina kerana perairan itu kaya dengan sumber semula jadi / Foto AFP)

Ketegangan antara Manila dan Beijing memuncak tahun lalu selepas ratusan kapal China dikesan berada di Whitsun Reef dekat Kepulauan Spratly iaitu kawasan perairan yang menjadi pertikaian.

Pada November lalu, kapal pengawal pantai China melepaskan tembakan meriam air ke arah bot Filipina yang sedang menghantar bekalan kepada anggota marin di Second Thomas Shoal yang turut terletak di Kepulauan Spratly. - AFP


Thailand kesan 4 kes berpotensi subvarian Omicron BA.2.2

BANGKOK, 15 Mac- Thailand mengesan sekurang-kurangnya empat kes berpotensi subvarian COVID-19 Omicron BA.2.2.

Ketua Pengarah Jabatan Sains Perubatan, Dr. Suakit Sirilak berkata, strain yang pertama kali dilaporkan di Hong Kong itu, ditemukan pada seorang warga asing dan tiga rakyat tempatan.

Bagaimanapun, ia masih menunggu pengesahan lanjut.

Sehubungan itu, beliau menggesa orang ramai supaya bertenang kerana ia masih belum dianggap sebagai membimbangkan.

Semalam, Naib Pengerusi Suruhanjaya Kesihatan Awam, Dr. Chalermchai Boonyaleephan menggesa kerajaan untuk membuat saringan membabitkan ketibaan pengembara dari Britain dan Hong Kong di tengah-tengah kebimbangan terhadap Omicron BA.2.2.

Pada masa ini, Omicron adalah strain yang dominan di Thailand, mewakili 99.6 peratus daripada semua kes COVID-19. - AFP


Kemalangan bas pelancong: lapan penumpang maut, 30 cedera

SARABURI, THAILAND, 14 Mac- Lapan penumpang maut dan 30 lagi cedera dalam kemalangan sebuah bas selepas pemandu didakwa tertidur ketika menggunakan dadah jenis methamphetamine.Bas pelancong yang dikendalikan oleh syarikat pengangkutan negara itu merempuh satu penghadang konkrit sebelum melanggar tiang jambatan di daerah Saraburi.Menurut polis, pemandu bas itu, Narinsart Hongsa, 30 tahun sedang dalam perjalanan membawa penumpang dari daerah Roi-Et ketika dia dipercayai tertidur ketika memandu.Narinsart pada awalnya menafikan dia tertidur dan berkata salah satu mungkin meletup namun keputusan ujian didakwa menunjukkan dia tinggi kandungan methamphetamine semasa kemalangan.Kolonel polis, Chetchai Chetsiri berkata, pemandu itu kemudiannya mengaku bahawa dia menggunakan dadah tersebut ketika memandu. Dua tuduhan telah difailkan terhadap Narinsart.Di tempat kejadian, blok penghadang simen berkecai sepenuhnya dengan bahagian dalam bas, tayar depan dan bahagian palang bas juga rosak.Pemandu bas hanya mengalami kecederaan ringan di mulut dan patah gigi.Ujian darah dan air kencing menunjukkan dia dicemari oleh dadah terlarang semasa kemalangan.Penumpang yang cedera dibawa ke Hospital Saraburi, Saohai dan Kaeng Khoi untuk rawatan.

(Keadaan bas yang merempuh tiang jambatan menyebabkan lapan maut, 30 cedera/AGENSI)


Ketegangan semakin meruncing, Korea Utara mungkin kembali uji ICBM

SEOUL, 14 Mac- Ketegangan di Semenanjung Korea semakin meruncing, dan Pyongyang menunjukkan kemungkinan akan memulakan semula ancamannya terhadap ujian peluru berpandu balistik antara benua (ICBM).Ini melanggar moratorium 2017 yang ditetapkan mereka sendiri.Kenyataan itu dibuat ketika penasihat keselamatan negara, Suh Hoon, memberi taklimat kepada Presiden, Yoon Suk-yeol mengenai pelbagai dasar luar dan isu keselamatan.Taklimat diberikan mengenai pergerakan Korea Utara baru-baru ini, termasuk pelancaran peluru berpandu dan krisis Ukraine.Suk-yeol turut memberi isyarat lebih keras terhadap Pyongyang dan kekal terbuka untuk memulakan semula rundingan penghapusan nuklear yang terhenti.Suk-yeol sebelum ini memberi amaran bahawa tekanan daripada masyarakat antarabangsa akan lebih kuat jika Korea Utara terus menembak ICBM dengan alasan pelancaran satelit.-AFP


Kes MH17: Australia, Belanda mula tindakan undang-undang

SYDNEY, 14 Mac- Australia memaklumkan negara itu memulakan tindakan undang-undang bersama Belanda terhadap Russia berhubung nahas pesawat MH17 milik Malaysia Airlines yang ditembak jatuh lapan tahun lalu.Tindakan itu akan difailkan menerusi Pertubuhan Penerbangan Awam Antarabangsa, mendakwa Russia bertanggungjawab di bawah undang-undang antarabangsa dalam nahas membabitkan pesawat berkenaan.Tindakan menerusi agensi penerbangan Pertubuhan Bangsa-Bangsa Bersatu (PBB) itu ada salah langkah ke hadapan, sebagai usaha memperjuangkan keadilan bagi 298 mangsa, termasuk 38 warga Australia.Perkara itu dimaklumkan dalam satu kenyataan bersama Perdana Menteri Australia, Scott Morrison dan Menteri Luar Australia, Marise Payne, hari ini.“Jadi hari ini, kami mengumumkan bahawa kami telah memulakan prosiding undang-undang terhadap Persekutuan Rusia dalam Pertubuhan Penerbangan Awam Antarabangsa untuk kejatuhan pesawat Malaysia Airlines MH17 pada 2014. Ini adalah langkah penting dalam memperjuangkan kebenaran, keadilan dan akauntabiliti untuk semua daripada mangsa MH17, termasuk 38 warga Australia yang maut. Rusia sehingga kini enggan mengakui dan bertanggungjawab atas insiden ngeri ini.“Kes ini, kes kami, adalah berdasarkan penemuan dan bukti daripada pasukan penyiasat bersama, yang terdiri daripada agensi penyiasatan Australia, Belgium, Malaysia, Belanda dan Ukraine, serta lembaga keselamatan Belanda. Penemuan dan bukti itu jelas menunjukkan bahawa penembakan peluru berpandu yang membawa jatuh pesawat MH17 adalah berpunca daripada Persekutuan Rusia.

"Pencerobohan Rusia ke atas Ukraine baru-baru ini yang telah kami kutuk secara konsisten dengan sekeras-kerasnya, menguatkan keperluan untuk meminta Rusia bertanggungjawab atas tindakan antarabangsanya yang mengerikan. Tidak dinafikan bahawa pencerobohan Rusia telah menjadi peringatan yang menyakitkan kepada mereka yang kehilangan orang tersayang dalam penerbangan MH17, ” kata Marise.

(Perdana Menteri Australia, Scott Morrison dan Menteri Luar Australia, Marise Payne dalam satu sidang media/ Foto REUTERS)

Tindakan bersama di bawah Artikel 84 Konvensyen Penerbangan Awam Antarabangsa itu berasingan dengan perbicaraan kes pembunuhan diterajui Belanda terhadap empat suspek dituduh menembak jatuh pesawat terbabit.MH17 ditembak jatuh pada 17 Julai 2014 ketika dalam penerbangan dari Amsterdam ke Kuala Lumpur, di ruang udara timur Ukraine yang dikuasai puak pemberontak.- REUTERS


Dua gempa bumi kuat gegar Indonesia barat

JAKARTA, 14 Mac- Dua gempa bumi kuat melanda wilayah Sumatera Utara di barat Indonesia pada pagi ini mencetuskan panik dalam kalangan penduduk.Gempa pertama berukuran 6.7 pada skala Richter berlaku pada pukul 4.09 pagi waktu Indonesia Barat dan dirasai dalam tempoh seminit, berlaku pada kedalaman 25 kilometer (km) dengan pusat gempa 161 km dari daerah Nias Selatan.Nias Selatan yang mempunyai penduduk seramai 364,880 orang terdedah kepada bencana alam termasuk gempa bumi.

Gegaran susulan bermagnitud 6.0 melanda pada pukul 4.38 pagi turut dirasai di kawasan seperti Padang dan Pariaman.Tiada amaran tsunami dikeluarkan.


Rusia minta bantuan China hadapi situasi semasa di Ukraine - AS

(Foto Fail Pengarah Pejabat Suruhanjaya Hal Ehwal Luar Pusat untuk China, Yang Jiechi dan Penasihat Keselamatan Negara (AS) Jake Sullivan/AFP)

WASHINGTON, 14 Mac- Rusia didakwa telah meminta China, bantuan ekonomi dan ketenteraan untuk operasi tentera di Ukraine, lapor media Amerika Syarikat semalam, beberapa jam selepas White House memberi amaran, Beijing akan berdepan tindakan susulan jika membantu Moscow daripada sekatan antarabangsa.

Pegawai Amerika Syarikat (AS) memberitahu media bahawa Rusia telah meminta peralatan ketenteraan dan sokongan berkaitan daripada sekutu utamanya itu.

Moscow juga meminta Beijing untuk bantuan ekonomi bagi menghadapi sekatan antarabangsa yang dikenakan kebanyakan negara Barat, lapor New York Times tanpa menyebut nama pegawai yang memaklumkan perkara itu.

Malah pegawai tersebut enggan memperjelaskan permintaan sebenar Rusia atau reaksi susulan China terhadap permintaan itu.

Jurucakap Keduataan China di Washington berkata "saya tidak pernah mendengarnya" apabila ditanya mengenai permintaan tersebut.

(Wakil Tetap China Zhang Jun, Duta Besar Vasily Nebenzia dan Wakil Tetap Persekutuan Rusia,bercakap sebelum memulakan mesyuarat bagi membincangkan krisis kemanusiaan di Ukraine di ibu pejabat PBB pada 07 Mac 2022/AFP)

Laporan itu dikeluarkan beberapa jam selepas White House mengumumkan delegasi peringkat tinggi AS akan mengadakan pertemuan dengan pegawai tinggi China di Rom hari ini.

Penasihat Keselamatan Negara (AS), Jake Sullivan dan Ketua Diplomat Parti Komunis China, Yang Jiechi, “akan mengadakan perbincangan bagi menyelesaikan persaingan antara kedua-dua negara (AS-China) serta membincangkan kesan perang Rusia-Ukraine terhadap keselamatan serantau dan global,” menurut Jurucakap Majlis Keselamatan Negara, Emily Horne dalam kenyataan yang dikeluarkan semalam.

Setakat ini, Beijing kekal dengan pendirian tidak mengecam secara langsung operasi tentera Rusia di Ukraine dan berulang kali menyalahkan NATO mengenai "perluasan wilayah ke bahagian timur" sehingga memburukkan situasi semasa di Ukraine. -AFP


Tamat krisis kesihatan global COVID-19, WHO belum cadang buat deklarasi

GENEVA, 14 Mac- Pertubuhan Kesihatan Dunia (WHO) mengadakan perbincangan untuk memutuskan tempoh masa sesuai mengumumkan pengakhiran krisis kesihatan global COVID-19. Perbincangan di Geneva itu memberikan tumpuan mengenai keadaan yang memberi isyarat kecemasan kesihatan awam yang diisytiharkan sejak 30 Januari 2020. Jawatankuasa Kecemasan Peraturan Kesihatan Antarabangsa mengenai COVID-19 sedang melihat kriteria yang diperlukan untuk mengisytiharkan kecemasan kesihatan awam ditamatkan.

Banyak negara di seluruh dunia sudah melonggarkan sekatan untuk kembali menjalani kehidupan normal seperti tidak perlu memakai pelitup muka dan pembukaan sempadan negara.


UNICEF, UNFPA, WHO gesa gencatan senjata dilaksanakan serta-merta di Ukraine

PERANCIS, 14 Mac - Tiga agensi Pertubuhan Bangsa Bersatu (PBB) menggesa agar gencatan senjata dilaksanakan serta-merta di Ukraine.Gesaan dibuat oleh Tabung Kanak-kanak PBB (UNICEF), Tabung Populasi PBB (UNFPA), serta Pertubuhan Kesihatan Sedunia (WHO) dalam satu kenyataan bersama.

Kenyataan itu menyebut, serangan terhadap bayi, kanak-kanak, wanita hamil dan golongan rentan, serta petugas kesihatan profesional merupakan tindakan kejam.Sejak bermulanya pencerobohan Rusia di Ukraine, sebanyak 31 serangan dilapor menyasarkan petugas kesihatan.Serangan meragut 12 nyawa dan mencederakan 34 orang, serta menyebabkan kemudahan kesihatan awam termasuk hospital dan ambulans musnah atau rosak. - AFP


WHO bincang masa sesuai isytihar pandemik COVID-19 berakhir

GENEVA, 13 Mac - Pertubuhan Kesihatan Dunia (WHO) mengadakan perbincangan untuk memutuskan tempoh masa sesuai mengumumkan pengakhiran krisis kesihatan global COVID-19. Bagaimanapun, WHO tidak bercadang membuat deklarasi itu pada masa sekarang, walaupun banyak negara sudah menunjukkan penurunan kes.Perbincangan di Geneva itu memberikan tumpuan mengenai keadaan yang memberi isyarat kecemasan kesihatan awam yang diisytiharkan sejak 30 Januari 2020.

(Petugas kesihatan memakai pakaian peralatan perlindungan diri (PPE) di unit rawatan rapi pesakit COVID-19 di Hospital Sklifosovsky, Moscow/AFP)

“Jawatankuasa Kecemasan Peraturan Kesihatan Antarabangsa mengenai COVID-19 sedang melihat kriteria yang diperlukan untuk mengisytiharkan kecemasan kesihatan awam sebagai kebimbangan antarabangsa untuk ditamatkan,"

“Setakat ini, kami belum memutuskan perkara itu,” kata agensi tersebut menerusi kiriman emel. Banyak negara di seluruh dunia sudah melonggarkan sekatan untuk kembali menjalani kehidupan normal seperti tidak perlu memakai pelitup muka dan pembukaan sempadan negara.Perbincangan WHO itu akan memberikan implikasi kepada pengeluar vaksin seperti Pfizer dan Merck yang bersetuju membenarkan persaingan generik terhadap rawatan COVID-19 sehingga wabak berakhir.


PM Croatia gesa kerjasama lebih erat dalam kalangan negara NATO

(Polis menjalankan siasatan dengan kerjasama polis tentera selepas dron tentera yang tidak dikenali terhempas di kawasan Jaraun, Zagreb pada 10 Mac 2022/XINHUA)

ZAGREB, 13 Mac - Perdana Menteri Croatia, Andrej Plenkovic menggesa kerjasama lebih rapat dalam kalangan negara anggota NATO susulan kejadian dron peninjau dipercayai milik tentera Ukraine terhempas di ibu negara Zagreb.Plenkovic menegaskan, pihaknya tidak boleh bertolak ansur dengan kejadian seumpama itu, memandangkan ia memberi ancaman yang sangat jelas kepada negaranya.Beliau menggesa kerjasama lebih erat bagi mengelak insiden serupa berulang.

Khamis lepas dron peninjau era Soviet, Tu-141 buatan Rusia memasuki ruang udara Croatia dari Hungary, selepas membuat penerbangan dari Romania (ketiga-tiganya negara anggota NATO).Ia kemudiannya terhempas di kawasan letak kereta di bandar Zagreb, menyebabkan kira-kira 40 kenderaaan rosak.Tiada kecederaan dilaporkan."Daripada maklumat yang diterima, ia (dron itu) dengan jelas dilancarkan dari wilayah Ukraine," kata Plenkovic kepada pemberita."Kami tidak tahu dron itu dikendalikan oleh siapa dan sama ada kejadian itu adalah kemalangan, kesilapan atau memang dirancang, kami tidak tahu pada ketika ini."Namun ia menunjukkan bahawa kerjasama lebih rapat diperlukan dalam kalangan anggota NATO," katanya.-AFP


Arab Saudi laksana lebih 80 hukuman mati sehari

RIYADH, 13 Mac - Arab Saudi melaksanakan hukuman mati terhadap 81 lelaki termasuk tujuh warga Yaman dan seorang warga Syria, semalam.Ia merupakan pelaksanaan hukuman mati terbesar di negara itu dalam beberapa dekad, mengatasi 67 hukuman mati yang dijalankan pada 2021 dan 27 kes pada 2020.Menurut kenyataan Kementerian Dalam Negeri, mereka disabitkan pelbagai kesalahan jenayah termasuk membunuh kanak-kanak.

Hukuman serupa turut dijalankan terhadap individu yang terbabit dalam ajaran sesat dan menyertai kumpulan militan sehingga berikrar taat setia kepada organisasi pengganas asing seperti Daesh, al-Qaeda dan Houthi."Individu terbabit disabit pelbagai kesalahan termasuk membunuh lelaki, wanita dan kanak-kanak yang tidak bersalah," kata kenyataan itu.Pihak kementerian bagaimanapun tidak menyatakan bagaimana hukuman mati itu dilaksanakan.


Sekurang-kurangnya 6 maut, lebih 20 cedera dalam nahas bas di Thailand

BANGKOK, 12 Mac - Sekurang-kurangnya enam penumpang terbunuh manakala 24 lagi cedera termasuk 10 dilaporkan kritikal selepas terbabit dalam nahas jalan raya melibatkan sebuah bas persiaran dua tingkat. Nahas berlaku kira-kira 2.40 petang semalam, di wilayah Saraburi kira-kira 110 kilometer dari Bangkok pada Sabtu dan kejadian dipercayai berpunca apabila bas itu hilang kawalan sebelum melanggar tiang jambatan.

Presiden Transport Company Limited, Dr. Sanlak Panwattanalikit, berkata bas itu membawa 34 penumpang dan dalam perjalanan dari Roi Et menuju ke Bangkok.“Semua penumpang yang cedera dihantar ke Hospital Saraburi dan dua hospital berdekatan di wilayah itu untuk rawatan lanjut,” katanya.


Wartawan AS mati ditembak di Ukraine, rakan cedera

(Tenter Ukrainian sedang membawa beberapa jenis senjata ketika menghala ke Irpin, barat laut Kyiv, pada 13 Mac 2022)

IRPIN, 14 Mac- Seorang wartawan Amerika Syarikat (AS) mati ditembak dan seorang lagi cedera dalam kejadian pada Ahad di sini, pedalaman Kiev yang telah menyaksikan pertempuran sengit sejak Rusia menceroboh Ukraine.

Petugas video dokumentari, Brent Renaud, 50 tahun ketika kejadian sedang menjalankan satu projek mengenai isu pelarian global, jelas syarikat mangsa bekerja, Time Studios.

“Kami amat terkesan dengan kehilangan Brent Renaud,” kata ketua penyunting, Time Edward Felsenthal menerusi satu kenyataan.

“Amat penting wartawan dapat membuat liputan dengan selamat terhadap pencerobohan dan krisis kemanusiaan yang berterusan di Ukraine," katanya.

Badan Persekutuan Wartawan Antarabangsa mengenal pasti wartawan yang cedera sebagai jurugambar Amerika Syarikat, Juan Arredondo.

Mangsa ke tiga, warga Ukraine yang berada dalam kereta sama dengan wartawan tersebut, turut dilaporkan cedera.

Wartawan AFP di Irpin menyaksikan askar sukarelawan Ukraine memindahkan mayat ke lokasi selamat, sebelum meletakkan semula di atas tanah untuk pengecaman.

Danylo Shapovalov, sukarelawan pakar bedah unit pertahanan Ukraine berkata, Renaud mati ditempat kejadian akibat luka tembakan di lehernya. -AFP

(Reaksi Irina Moprezova, 54, ketika melihat rumahnya musnah apabila kawasan sekitar Irpin di bedil pada 13 Mac 2022)


Selepas hospital kanak-kanak, Masjid pula didakwa jadi sasaran Rusia

(Sebuah bangunan di Kiev musnah selepas dibedil pada 12 Mac 2022/AFP)

KIEV, 12 Mac- Sebuah masjid di tenggara bandar Mariupol, Ukraine yang menjadi tempat perlindungan 80 orang awam, diserang tentera Rusia.

"Masjid Sultan Suleiman dibedil penceroboh Rusia. Lebih 80 orang dewasa dan kanak-kanak berlindung di sana daripada serangan tentera Rusia, termasuk rakyat Turki," menurut kenyataan Kementerian Luar itu menerusi Twitter.

Namun, kenyataan itu tidak memperincikan bila masjid itu diserang. Sudah lebih seminggu Mariupol dikepung tentera Rusia.

"Situasi di bandar pelabuhan strategik amat ‘terdesak’, memaksa orang awam bermati-matian untuk melarikan diri.. namun tanpa bekalan air atau pemanas suhu dan kehabisan makanan," kata seorang eksekutif Doktor Tanpa Sempadan pada Jumaat, waktu tempatan.

Menteri Luar Ukraine, Dmytro Kuleba menerusi Titter menyebut, bandar Mariupol yang dikepung menyaksikan malapetaka kemanusiaan terburuk di bumi ini; 1,582 orang awam mati dalam tempoh 12 hari.

Rabu lalu, tiga orang termasuk kanak-kanak terbunuh apabila tentera Rusia membedil sebuah hospital kanak-kanak di bandar berkenaan, sekali lagi mencetuskan kemarahan antarabangsa.

Bagaimanapun menurut Timbalan Perdana Menteri Ukraine, Iryna Vereshchuk meskipun keadaan semasa membimbangkan, usaha terbaharu terus dan sedang dilakukan untuk mewujudkan koridor kemanusiaan bagi membolehkan orang awam dipindahkan dari kawasan yang dikepung ke Zaporizhzhia, kira-kira 200 ke timur laut.

(Pelarian Ukraine sedang menunggu bas selepas tiba di Poland/AFP)

Sejak beberapa hari lalu, Ukraine mendakwa tentera Rusia mengganggu laluan pemindahan bagi menghalang penduduk awam keluar.

Sementara itu, tentera Rusia dilapor semakin mara untuk mengepung Kiev, dan membedil bandar Vasylkiv pada pagi Sabtu, kawasan yang terletak kira-kira 40 kilometer selatan ibu negara (Kiev).

“Lapan roket tentera Rusia membedil lapangan terbang tempatan kira-kira 7.00 pagi menyebabkan keseluruh musnah,” kata Datuk Bandar Natalia Balassinovitch menerusi akaun Facebook miliknya.

“Depoh minyak turut terkena dan terbakar,” katanya. –AFP


Rusia beri amaran boleh menyasarkan bekalan senjata Barat ke Ukraine

MOSCOW, 12 Mac- Rusia hari ini berkata, tenteranya boleh menyasarkan bekalan senjata Barat di Ukraine, di mana tentera Rusia telah mara sejak akhir Februari."Kami memberi amaran kepada Amerika Syarikat (AS) yang mengatur pembekalan senjata yang dirancang dari beberapa negara bukan hanya satu langkah berbahaya, ia adalah satu langkah yang menjadikan konvoi ini menjadi sasaran yang sah," kata Timbalan Menteri Luar Rusia, Sergei Ryabkov kepada televisyen negara berkenaan.Katanya, Moscow telah memberi amaran 'mengenai akibat pemindahan senjata ke Ukraine seperti sistem pertahanan udara mudah alih,sistem peluru berpandu antikereta kebal dan sebagainya.

(Seorang askar Ukraine kelihatan berjalan di depan sebuah kereta kebal di wilayah Lugansk/AFP)

Ryabkov berkata, Washington tidak mengambil serius amaran Moscow dan menambah bahawa Rusia dan AS tidak mengadakan sebarang 'proses rundingan' mengenai Ukraine.Presiden Vladimir Putin menghantar tentera Rusia ke Ukraine pada 24 Februari dan berkata beliau berhasrat untuk 'menamatkan pengaruh Nazi' di negara itu.Moscow telah dilanda sekatan antarabangsa sejak Putin menghantar tentera. - AFP


WHO gesa Ukraine musnahkan patogen makmal berbahaya

GENEVA, 12 Mac- Pertubuhan Kesihatan Sedunia (WHO) berkata pada Jumaat, menggesa Ukraine supaya memusnahkan mana-mana patogen yang sangat berbahaya dalam makmalnya bagi mengelak risiko wabak ketika serangan Russia ke atas negara itu berterusan.

WHO memaklumkan bidang kuasanya termasuk promosi biosekuriti di makmal untuk mencegah pembebasan patogen secara tidak sengaja atau sengaja."Sebagai sebahagian daripada kerja, WHO mengesyorkan dengan tegas kepada Kementerian Kesihatan di Ukraine dan badan bertanggungjawab lain untuk memusnahkan patogen ancaman tinggi untuk mengelakkan sebarang potensi kebocoran," kata agensi kesihatan Pertubuhan Bangsa-Bangsa Bersatu (PBB) itu.Menyedari kebimbangan yang boleh ditimbulkan oleh cadangan itu selepas loji janakuasa nuklear awam utama Ukraine terperangkap dalam pencerobohan Russia, WHO menekankan konteks kerjasama yang lebih luas selama bertahun-tahun dengan pihak berkuasa Ukraine untuk meningkatkan keselamatan makmal."WHO secara rutin membantu negara anggota dalam meningkatkan kapasiti kesihatan awam termasuk dengan memudahkan peningkatan keselamatan dan keselamatan makmal yang memegang sampel patogen membimbangkan kesihatan awam," kata organisasi itu.

(WHO menggesa Ukraine memusnahkan mana-mana patogen yang sangat berbahaya dalam makmalnya bagi mengelak risiko wabak ketika serangan Russia ke atas negara itu berterusan/AFP)"Pejabat WHO di Ukraine sudah bekerja selama beberapa tahun dengan Kementerian Kesihatan dan rakan kongsi lain, termasuk negara anggota WHO yang lain untuk menyokong peningkatan biokeselamatan dan biosekuriti makmal, serta kapasiti kakitangan makmal, khususnya untuk bertindak balas terhadap pandemik COVID-19," katanya.Dalam cadangan amnya mengenai keselamatan makmal, WHO menekankan penilaian berasaskan risiko, jurucakap Tarik Jasarevic memberitahu pemberita di Geneva melalui pautan video dari Ukraine."Makmal hendaklah sentiasa melihat dan menilai keadaan mereka bagi memastikan terdapat cara untuk melupuskan patogen dengan selamat dalam kes ancaman yang biasanya berada di semua negara ini untuk tujuan kesihatan awam selain mengelak sebarang kemalangan berlaku."Ini adalah sebahagian daripada usaha kami memberikan nasihat kesihatan awam kepada setiap negara untuk cuba memastikan terdapat risiko yang diminimumkan terhadap sebarang bahaya kepada penduduk kerana sebarang kemungkinan kebocoran patogen secara tidak sengaja," katanya. - AFP


Australia mahu hidup dengan COVID-19 sebagai selsema

SYDNEY, 12 Mac- Pemimpin Australia berhasrat beralih ke fasa baharu kehidupan dengan COVID-19 dengan menganggapnya sebagai selsema, namun akan berunding dengan pakar kesihatan berhubung perkara berkenaan

Perkara itu dinyatakan Perdana Menteri Australia, Scott Morrison, kepada pemberita pada pagi Sabtu, sehari selepas bermesyuarat dengan pemimpin kabinet kebangsaan negeri dan persekutuan, yang membincangkan mengenai peralihan ke "Fasa D" pelan tindakan pandemik kebangsaan."Lapangan terbang kita dibuka semula, ketibaan antarabangsa dibenarkan masuk, ada pengecualian pada masa ini bagi mereka yang pulang, jadi kita hampir berada di Fasa D," katanya.Morrison berkata, pemimpin negara itu mahu menggugurkan keperluan pengasingan bagi kontak rapat kes COVID-19 dan akan mendapatkan nasihat lanjut mengenai perkara itu daripada panel pakar.

(Orang ramai berbaris di luar klinik vaksinasi COVID-19 di pinggir bandar Bankstown semasa sekatan untukmengekang penularan kes di Sydney, Australia, 25 Ogos 2021/REUTERS)

Peraturan pengasingan itu menyebabkan kekurangan staf, kata Morrison, yang mana kerajaan konservatifnya akan berdepan pilihan raya pada Mei ini."Kita percaya kita hampir berada dalam Fasa D ketika ini, terdapat beberapa pengecualian untuk itu. Fasa D, ingat, ia bermakna hidup dengan virus seperti selesema," katanya.Beliau berkata, Australia Barat dan Wilayah Utara akan melambatkan pengguguran sekatan bagi negeri timur selama sebulan.Pegawai kesihatan di New South Wales, negeri paling ramai penduduk, menyuarakan kebimbangan pada minggu ini mengenai peningkatan dalam subvarian BA.2 baharu Omicron, yang dikatakan boleh membawa dua kali ganda kes harian menjelang akhir bulan, berbanding angka terkini kira-kira 15,000 kes.-REUTERS


YouTube perluas sekatan terhadap saluran yang menyokong pencerobohan Ukraine

ANKARA, 12 Mac -  YouTube pada Jumaat mula memperluas sekatan yang dikenakan terhadap saluran media Rusia, kepada saluran-saluran lain yang turut menyokong pencerobohan di Ukraine.

Saluran YouTube RT dan Sputnik mula disekat di seluruh Eropah minggu lepas, lapor Agensi Anadolu.

"Berkuat kuasa serta-merta kami mengeluarkan kandungan berkaitan tindakan Rusia di Ukraine yang melanggar garis panduan dan dasar YouTube," menurut YouTube menerusi akaun Twitternya, sambil menambah "Garis panduan komuniti melarang penafian kandungan dan meremehkan peristiwa keganasan sebenar yang berlaku," katanya.

Pengemaskinian dasar berkuat kuasa serta-merta tetapi sistem YouTube mengambil masa untuk menyekat saluran sepenuhnya.Kandungan yang disekat termasuk penafian berlakunya pencerobohan wilayah atau dakwaan bahawa serangan Rusia di Ukraine merupakan operasi pengaman.YouTube turut mengeluarkan lebih 1,000 saluran dan lebih 15,000 video daripada platformnya berikutan pelanggaran dasar, seperti ucapan kebencian, maklumat salah serta kandungan grafik susulan konflik Rusia-Ukraine.Syarikat induknya, Google telah menghentikan paparan kandungan pengiklan yang berpangkalan di Rusia di semua platform dan rangkaian global Google.Presiden Hal Ehwal Global Google, Kent Walker sebelum ini berkata syarikat gergasi internet itu telah "memberhentikan seketika aktiviti komersial kami di Rusia" tetapi perkhidmatan percuma seperti enjin carian dan YouTube terus beroperasi di sana.


Rangkuman konflik Rusia-Ukraine: Kiev dikepung, tiada perang dunia ke-3

KIEV, 12 Mac- Konflik Rusia dengan Ukraine menyaksikan Kiev, ibu negara Ukraine di kepung tentera Rusia, apabila kereta kebal Rusia mula bergerak masuk ke kawasan utara dan barat bandar itu.

Menurut tentera Ukraine, beberapa kawasan di pinggir bandar telah dibedil. Penasihat Presiden Mykhailo Podolyak menyatakan “bandar sedang ditawan”.

Berikut perkembangan terbaru pencerobohan Rusia di Ukraine.

Amerika Syarikat dan sekutunya mengambil langkah untuk menamatkan hubungan perdagangan biasa dengan Rusia, membolehkan mereka mengenakan kadar tarif paling tinggi terhadap Moscow.

Washington mengumumkan sekatan terhadap produk laut Rusia, vodka serta mutiara dan bersama-sama dengan Kesatuan Eropah untuk menghentikan eksport barangan mewah ke Rusia.

Kanada pula mengenakan sekatan terbaharu terhadap oligarki Rusia termasuk Roman Abramovich.

Presiden Joe Biden menolak sebarang campur tangan langsung oleh Amerika Syarikat untuk menghentikan pencerobohan Rusia ke atas Ukraine.

Biden memberi amaran bahawa langkah sebegitu; mahu campur tangan atau penglibatan Pertubuhan Perjanjian Atlantik Utara (NATO) untuk menentang Kremlin "adalah Perang Dunia III".

Situasi di Mariupol, selatan Ukraine menyaksikan bandar Pelabuhan itu dikelilingi dan dibedil secara berterusan oleh tentera Rusia yang disifatkan pegawai tertinggi Doktor Tanpa Sempadan sebagai “amat terdesak”.

Beliau menggesa tindakan segera diambil untuk mengelak berlakunya “tragedi yang tidak boleh dibayangkan.”

Mariupol sudah terputus berkalan air dan elektrik sejak 11 hari lalu.

Menurut Datuk Bandar, kawasan mereka dibedil “setiap 30 minit” dan sudah 1,200 orang awam terbunuh selain turut menerima laporan penduduk kelaparan dan mayat bergelimpangan di jalanan.

(Gambar kenderaan perisai Tentera NATO diambil ketika latihan di Norway pada 10 Mac 2022/AFP)

Sebuah bangunan pangsapuri dan kilang kasut dibedil ketika serangan udara pertama di pusat bandar Dnipro dengan tadika mengalami kerosakan teruk.

Menurut sumber rasmi kerajaan, sebuah rumah penjagaan untuk warga kurang upaya berhampiran Kharkiv juga dibom; ketika kejadian dihuni kira-kira 330 orang.

Rusia turut mengumumkan menghentikan tindakannya di lapangan terbang tentera Lutsk dan Ivano-Frankivsk, di barat Ukraine, berhampiran sempadan Poland.

Pemimpin Kesatuan Eropah berharap tambahan €500 juta untuk sokongan ketenteraan di Ukraine dan sekatan besar-besaran terhadap Rusia, sekiranya Kremlin terus bertindak ke arah perang.

Kremlin menyatakan pasukan bersenjata Syria boleh menyertai tentera Rusia di Ukraine selepas Presiden Vladimir Putin menyokong rancangan untuk mengambil 16,000 sukarelawan  kebanyakan mereka dari Asia Barat.

Presiden Ukraine, Volodymyr Zelensky menuduh Moscow “mengupah ‘pembunuh’ dari negara yang telah mereka (Rusia) musnahkan seperti apa yang dilakukan di sini,”

-TELEGRAM DISEKAT, FB BENAR SEBAR KEBENCIAN-

Kira-kira 100,000 orang penduduk telah meninggalkan bandar Sumy, timur Izyum dan kawasan barat laut Kiev dalam dua hari terakhir selepas Rusia-Ukraine sepakat melaksanakan koridor kemanusiaan.

Rusia turut menyekat aplikasi Telegram, platform media sosial popular di Ukraine, mendakwa komunikasi media sosial itu digunakan untuk menghasut penduduk menyerang tenteranya.

Sementara itu, Pertubuhan Bangsa Bersatu (PBB) dan Moscow mengecam keputusan Facebook membenarkan pengguna memuat naik status mengecam pencerobohan tentera Rusia dengan memberi amaran langkah itu hanya membangkitkan ucapan kebencian.

Pendakwaraya Moscow juga telah memulakan kes terhadap syarikat induk – yang memiliki Instagram -- kerana "menyebar gesaan pembunuhan” terhadap rakyat Rusia.

Bagaimanapun platform itu menyatakan, mereka hanya membenarkan kenyataan seperti “bunuh penceroboh Rusia” bukan terhadap orang awam.

Majlis Keselamatan PBB mengadakan pertemuan selepas Rusia berkata senjata biologi dibangunkan di Ukraine, dakwaan yang dinafikan Washington dan Kiev.

Amerika Syarikat berkata ia petanda Moscow akan menggunakan senjata itu tidak lama lagi.

Sementara itu PBB melaporkan lebih 2.5 juta penduduk telah melarikan diri dari Ukraine, lebih separuh ke Poland. -AFP


Duta Turki dan Jepun optimis terhadap pembukaan semula sempadan Malaysia

KUALA LUMPUR, 12 Mac - Duta Besar Turki dan Jepun di Malaysia optimis terhadap langkah kerajaan membuka semula sempadan antarabangsa bermula 1 April ini, langkah yang dijangka meningkatkan hubungan diplomatik dan kerjasama dua hala antara negara.Rancangan Malaysia memasuki fasa 'Peralihan ke Endemik' diumumkan Perdana Menteri Datuk Seri Ismail Sabri Yaakob baru-baru ini dan disifatkan sebagai langkah yang dinanti-nanti.Duta Turki ke Malaysia Dr Merve Safa Kavakci memberitahu "saya sendiri teruja dengan keputusan Malaysia membuka semula sempadannya, memikirkan peningkatan jumlah pelancong antarabangsa kerana ramai rakyat Malaysia tidak sabar melancong ke luar negara.

“Pada saat ini, Turki antara salah satu destinasi pelancongan paling popular rakyat Malaysia. Pada masa yang sama, pelancong Turki juga dapat menerokai Malaysia, termasuk Sabah dan Sarawak.“Sebenarnya, jumlah pelancong Malaysia melawat Turki ketika prapandemik agak memberangsangkan dengan lebih 114,000 kemasukan direkodkan pada 2019,” Kavakci menambah, Turki turut menjangkakan peningkatan lawatan kerjasama dua hala peringkat tinggi dan teknikal dalam masa terdekat, berikutan kedua-dua negara mempunyai hubungan yang sangat baik dalam pelbagai bidang.“Selain itu, ia akan menjadi peluang besar buat pelabur dari Malaysia menerokai Turki."Saya ingin mengulangi bahawa, Turki adalah hab terbaik untuk pelaburan dengan akses mudah ke pasaran yang lebih besar,” katanya.Berkongsi pendapat yang sama, Duta Jepun ke Malaysia, Katsuhiko Takahashi berkata berita gembira itu memberi gambaran bahawa kehidupan akan kembali normal sedikit demi sedikit."Peraturan tertentu harus diteruskan tetapi saya harap kerajaan dan rakyat Malaysia dapat menguruskan hala tuju dasar ini dengan cara terbaik," katanya kepada Bernama, ketika diminta mengulas mengenai pengumuman itu.“Pengumuman oleh Malaysia kali ini pastinya merangsang hubungan kerjasama dua hala kami,” kata Takahashi, sambil menyifatkan pelaburan Jepun di Malaysia menyaksikan peningkatan susulan pelbagai projek baharu telah dibangunkan meskipun berdepan cabaran pandemik COVID-19.Memulihkan semula hubungan rakyat dengan rakyat antara Jepun dan Malaysia adalah penting dalam sektor pendidikan dan pelancongan.“Jepun perlu terbuka seperti Malaysia untuk mencapai matlamat ini. Pengumuman kerajaan Malaysia kali ini akan memberi sedikit kesan positif kepada dasar negara lain termasuk Jepun,” kata Takahashi.Malaysia telah menutup sempadan antarabangsanya kepada pelancong asing sejak pelaksanaan Perintah Kawalan Pergerakan pada 18 Mac 2020, bagi mengekang penularan COVID-19 di negara ini.-BERNAMA


India akui tersalah tembak peluru berpandu ke Pakistan

NEW DELHI, 12 Mac- India mengaku tersilap menembak peluru berpandu ke arah Pakistan 9 Mac lalu disebabkan oleh 'kerosakan teknikal'.Alasan itu dikemukakan selepas Pakistan, yang juga seteru lamanya memberi amaran perbuatan seumpama itu berpotensi mengundang kesan yang amat serius.Kementerian Pertahanan India dalam satu kenyataan berkata ketika sesi penyenggaraan rutin, kerosakan teknikal menyebabkan kesilapan melancarkan sebuah peluru berpandu.Difahamkan, peluru berpandu berkenaan jatuh di sebuah kawasan di Pakistan tetapi tidak berlaku menyebabkan kehilangan nyawa.

Kerajaan India memandang serius kemalangan ini dan sudah mengarahkan Inkuiri Mahkamah peringkat tertinggi bagi menyiasat isu terbabit.Terdahulu, kerajaan Pakistan memanggil wakil Kedutaan India di Islamabad untuk menyampaikan bantahan terhadap 'tindakan tanpa provakasi' dan pencabulan ruang udara.